Кенгашда Миллий банк раиси Ғалимжон Пирматов, Президент Администрацияси раҳбарининг биринчи ўринбосари Тимур Сулейменов, Бош вазир ўринбосари Ерулан Жамаубаев, Молия бозорини тартибга солиш ва ривожлантириш агентлиги раиси Мадина Абилқасимова, Миллий иқтисодиёт вазири Алибек Қуантиров ва Миллий банк раисининг ўринбосарлари иштирок этди.\nҚасим-Жомарт Тоқаев 2021 йилда пул-кредит сиёсати якунлари, инфляцияни жиловлаш ва молиявий барқарорликни таъминлаш, бюджет даромадларини ошириш чора-тадбирлари, Миллий банкнинг олтин-валюта захиралари ҳамда Миллий жамғарма маблағлари тўғрисидаги маърузаларни тинглади.\nБундан ташқари, Президентга маълум қилинишича, доллар депозитлари даражаси 36,0 фоизга камайган, бозор инвесторларининг давлат қимматбаҳо қоғозларидаги улуши 69,2 фоизга ошган, аҳолининг нақд пулсиз тўловлари ҳажми 73,1 триллион тенгега етган. 2021 йилда депозитлар 27,1 триллион тенгега, шу жумладан тенгедаги омонатлар 17,3 триллион тенгега ошган.\nДавлат раҳбари мамлакатда кўрилаётган чора-тадбирлар туфайли Қозоғистон иқтисодиётининг ўсиши 2021 йилда 4,1 фоизни ташкил этишини таъкидлади. Шунингдек, у инфляция мисли кўрилмаган даражага 2016 йил сентабр ойидан буён энг юқори кўрсаткичга етиб, жорий йилнинг тўрт ойида 13,2 фоизни ташкил этганини таъкидлади. Президент ушбу муаммоларни ҳал этишда Ҳукумат, Миллий банк ва бошқа давлат органлари фаолиятини кучайтириш муҳимлигини таъкидлади.\nШу билан бирга, Қасим-Жомарт Тоқаев инфляцияни белгиланган чегарага қайтариш муҳимлигини таъкидлаб, Ҳукуматга Миллий банк билан биргаликда 2022-2024 йилларга мўлжалланган инфляцияни назорат қилиш ва пасайтириш бўйича комплекс чора-тадбирлар тўлиқ амалга оширилишини таъминлашни топширди.\nДавлат раҳбари Миллий жамғарма фаолияти ҳақида гапирар экан, пандемия ва иқтисодий вазият ёмонлашганда жамғарма ўз олдига қўйган миссияни тўлиқ бажарганини таъкидлади. Президент Миллий жамғарма маблағларидан самарали фойдаланиш зарурлигини таъкидлади.\n– Миллий жамғармадан 2020 йилда 4,8 триллион тенге, 2021 йилда эса 4,5 триллион тенге трансфертлари амалга оширилди. Бу йил Ҳукумат яна 4,6 триллион тенге сўраган. Бу жуда муҳим пул миқдори. Республика бюджети Миллий жамғарма маблағларидан фойдаланишга асосланмаслиги керак. Трансферларни босқичма-босқич қисқартириш керак, – деди Президент.\nБундан ташқари, Қасим-Жомарт Тоқаевга фонд бозорининг ўсиши муносабати билан мувозанатли жойлашувга ўтиш ҳақида маълумот берилди. Бу сўнгги уч йилда Жамғарма даромадларини 10,75 миллиард долларга етказиш имконини берди.\nПрезидент Ҳукуматга йирик лойиҳаларни бозор механизмлари, давлат-хусусий шериклик, қарз маблағлари, республика бюджети маблағларини қайта тақсимлаш орқали амалга ошириш имкониятларини ўрганиш бўйича топшириқ берди. Хусусан, Қасим-Жомарт Тоқаев мамлакатнинг транзит салоҳиятини мустаҳкамлаш, жумладан, «Достиқ-Мойинти» темир йўл участкаси ва бошқа қатор давлатлараро темир йўл коридорларини модернизация қилишга эътибор қаратди.\nКенгашда Миллий жамғарманинг инвестиция даромадларини ошириш, активларни самарали бошқариш, олтин-валюта захираларининг ликвидлиги ва хавфсизлигини таъминлаш масалалари ҳам муҳокама қилинди.\nКенгашда Президент тўлов баланси тақчиллиги масаласини кўтариб, уни босқичма-босқич камайтириш зарурлигини таъкидлади.\nМиллий банк вакиллари миллий тўлов тизимини ривожлантириш натижалари ҳақида ҳам сўз юритдилар. 2021 йилда Миллий тўлов тизимининг Банклараро тўлов карталари тизими ва Экспресс тўлов тизими каби компонентлари пилот режимда ишга туширилади. Рақамли тенге платформаси прототипини ишлаб чиқиш ҳам якунланди. Кенгашни якунлаб, Президент Миллий банкнинг йиллик ҳисоботини тасдиқлади.\n– Дунёдаги бугунги оғир замонда мамлакатимиз молиявий барқарорлигини таъминлаш жуда муҳим. Миллий банк Молия бозорларини тартибга солиш ва ривожлантириш агентлиги билан биргаликда асосий эътиборни пул-кредит сиёсати самарадорлигини ошириш ва молия сектори салоҳиятини мақсадли равишда кучайтиришга қаратиши керак, – деди Қасим-Жомарт Тоқаев.\n#Миллий банк #Ҳисобот #Ақорда


Танишинг, янги Mercedes-Benz S-Class (фото, ) - 19 Мая 2013 - SHERLAR.BIZ - ENG YANGI SHERLAR 2018 2019\nГлавная » 2013 » May » 19 » Танишинг, янги Mercedes-Benz S-Class (фото, )\nҚизиқ томони автоном бошқарув тизими деярли тайёр ва муҳандислар уни тадбиқ қилиш учун тасдиқлашган. "Биз бундай ақлли машиналарни ҳозир ҳам ишлаб чиқаришга тайёрмиз, бироқ кутишимиз керак бўлган баъзи қоидалар мавжуд", – дейди компания вакили. Вебернинг сўзларига кўра, s-класс учун ишлаб чиқилган баъзи янги технологиялар, хусусан "ақлли" мослашган круиз-назорат тизими янада кенг функцияга эга бўлган автопилот тизимини жорий этиш имкониятини беради.\nMercedes муҳандисларидан бири компания автомат бошқарув тизимини серияли ишлаб чиқаришга босқичма-босқич мослаштириш устида иш олиб бораётганини маълум қилган. - Дастлаб автомобил оралиқ масофасини аниқлаш ва Active Lane Keep Assist тизими жорий этилади, кейин автоматик қувиб ўтиш ва ниҳоят тўлиқ "автопилот" тизими жорий этилади, дейди у.\nШу йилнинг 15 май куни эса Гамбургда янги с-классдаги янги Мерседес Бенц автомобилининг ёпиқ тақдимоти ўтказилди.\n2013 йилнинг энг кутилган автомобили расмий тақдиомтдан олдин намойиш этилди. Аслида у куз ойида бўлиб ўтадиган Франкфурт автосалонида намойиш этилиши керак эди.\nФотосуратлар билан танининг:\nАввалги модел билан солиштирганда янги модел анча енгил, бироқ кузов ён томони аксинча кенгайган. S-класс тарихида биринчи марта салон ичининг кенглигига эътибор қаратилганини таъкидлаш мумкин. Бу айниқса, орқа ўриндиқда бемалол ўтиришни ёқтирувчи Хитой, АҚШ ва япониялик мижозларга ҳуш келиши айтилмоқда.\nMercedes S-класс W222 нинг кузови алюминийдан кенгроқ фойдаланилгани эвазига анча енгиллашган. Двигателда ҳам ёқилғи тежамкорлигига эришилган, 204 от кучига эга бўлган S 300 BlueTEC HYBRID мотор 100 км.га 4,4 литр ёқилғи (экспортга 6 литрдан кўпроқ сарфлайдиган двигателларда чиқарилади) сарфлайди. Бундан кўрсаткич билан ҳар қандай ихчам хетчбэклар ҳам мақтана олмайди.\nИнтерьер ҳақида гапирадиган бўлсак, Мерседес ўз анъанасига содиқ қолган ҳолда, ҳам салобат ҳам қатъийлик ҳам виқорни уйғунлаштирган. Салон учун ишлатилган материаллар: чарм, қимматбаҳо ёғоч, полировка қилинган алюминий ва бошқалар. Салон ичида, айниқса орқа ўриндиқдаги киши ўзини худди бизнес-марказда ўтиргандек ҳис этади.\nЯнги моделда 500га яқин нур тарқатувчи диотлар ёритиш билан "шуғулланади". Ҳар бир олди чироқда 56тадан, орқада эса 35тадан диот-чироқлар бор, бундан ташқари туманга қарши яна 4та чироқ мавжуд\nҲайдовчи панелидан тортиб, ўриндичларгача янгиликлар жорий қилинган. Уқаловчи кресло ва турли томонга созланувчи ҳаво алмаштириш тизими, қиздирадиган тиргагичлар ва ҳаказо.\nБундан ташқари автомобилнинг истлаган ўриндиғида ўтириб радио, телевидение, интернет, навигация, DVD-плеер ва USB каби мултимедия воситаларини бошқариш мумкин.\nКатегория: Texnogoliyalar | Просмотров: 582 | | Теги: Танишинг, янги Mercedes-Benz S-Class (фото | Рейтинг: 5.0/1


16:36 / 09.02.2018\n- Аввало, Жаҳон савдо ташкилотининг асосий вазифаси, мақсади, унинг фаолият тамойиллари ҳақида тўхталсангиз.\n- Жаҳон савдо ташкилоти мамлакатлар ўртасидаги ўзаро савдо мулоқотларини ўтказиш ва бу борадаги низоларни ҳал этиш имкониятини берувчи глобал майдон ҳисобланади. Бугунги кунда дунёнинг 164 та давлати унга аъзо. БМТ мамлакатлар ўртасидаги сиёсий муносабатларни, Жаҳон савдо ташкилоти эса улар ўртасидаги савдо муносабатларини тартибга солади. Шу билан бирга, ЖСТда БМТ ва бошқа халқаро институтлардан фарқли ўлароқ, аъзо мамлакатлар томонидан мажбурий равишда риоя этиладиган халқаро савдо қоида ва тамойилларидан ташқари, савдо тартибларини самарали қўллаш ва ўзаро низоларни ҳал этиш механизми мавжуд. Ташкилотнинг асосий халқаро савдо тамойиллари ҳақ-ҳуқуқлар чекланмаган ва ҳалол рақобат қоидаларидан иборат. Агар адолатли рақобат қоидаси бузилса, савдода ҳам хатоликлар бўлади. Барча аъзо давлатлар томонидан қабул қилинган қоида ва тамойиллар эса савдодаги эҳтимолликларни кафолатловчи омил бўлиб хизмат қилади ҳамда қулай инвестиция ва соғлом рақобат муҳитини яратади. Ташкилотга аъзо бўлгач, кўпгина ривожланаётган ва кам ривожланган мамлакатларда тараққий топган давлатлар билан тенг ҳуқуқда савдо музокараларида иштирок этиш ва муаммолар юзасидан мурожаат қилиш имконияти пайдо бўлган. Албатта, бу жараён мазкур мамлакатларда иқтисодий ўсиш ва аҳоли фаровонлигини оширишга ёрдам берган. Умуман, ЖСТнинг асосий вазифалари манфаатдор аъзо давлатлар ўртасида кўптомонлама савдо музокараларини ўтказиш, савдодаги низоларни бартараф этиш, аъзо мамлакатлар миллий савдо сиёсатини мониторинг қилиш, бошқа ихтисослашган халқаро муассасалар билан ҳамкорлик олиб боришдан иборат.\n- Яқинда ЖСТ бўйича халқаро эксперт Йован Йекич мамлакатимизга ташрифи давомида давлат идоралари ва бизнес вакиллари иштирокида бўлиб ўтган семинарда қилган маърузасида ҳозиргача мазкур ташкилот фаолиятига доир шаклланган айрим фикрлар унчалик тўғри эмаслигини айтди. Сиз бу ҳақда нима дея оласиз?\n- Бу фикрларга қўшиламан. ЖСТ хусусида кўпгина янглиш ва хато тасаввурлар борлиги ҳақиқат. Бу, асосан, мазкур ташкилот ҳақида ахборотнинг етарли эмаслиги, қоидаларининг қандай ишлашини билмаслик оқибати бўлиб, ҳақиқатга тўғри келмайдиган мулоҳазалардан иборат. Масалан, энг кўп тарқалган фикрлардан бирида ЖСТга аъзо бўлгач, барча импорт божлари автоматик равишда пасайиши, импорт маҳсулотлари оқимининг бирданига кўпайиши, натижада маҳаллий ишлаб чиқарувчиларга зарар келтириши таъкидланади. Аслида ундай эмас. Тарифларнинг белгиланган даражаси бу, аввало, ўтказиладиган музокаралар натижасига боғлиқ. Аъзо бўлаётган давлат тарифлар бўйича ўзининг дастлабки таклифларини берганидан кейин ўзаро музокаралар томонларни қизиқтирувчи аниқ товар позициялари бўйича олиб борилади. Баъзи товар позицияси бўйича тарифлар музокараларгача қўлланилганидан анча юқори бўлиши мумкин. Масалан, Қирғизистон ЖСТга аъзо бўлиш чоғида тўқимачилик импорти учун боғлиқлик даражасини бу пайтгача қўлланилиб келинган 10 фоиздан 18 фоизга кўтаришга эришган. Бу мамлакат шу каби бир қатор таъсирга эга товарларни ҳисобга олган. Бундай мисолларни юқоридаги фикрларнинг нотўғри эканлигини, улар экспертларнинг эмас, балки эшитган гапини ҳақиқат сифатида қабул қиладиган одамларнинг тасаввурларидан бошқа нарса эмаслигини исботловчи далиллар дейиш мумкин.\n- Халқаро экспертнинг маърузасида “таъсирчан товар” ибораси кўп такрорланди. У билан боғлиқ жараённинг мазмуни ҳақида тўхталсангиз.\n- Аъзо бўлиш жараёнида барча аъзо давлатлар билан товарларга тарифлар ва хизматлар бозорига кириш бўйича мажбуриятлар юзасидан музокаралар ўтказилади. Ҳар қандай мамлакат иқтисодиётида ўзининг алоҳида аҳамият касб этувчи тармоқлари мавжуд. Номзод давлат айни шу соҳаларга юқори ҳимоя тарифини мустаҳкамлашга ҳаракат қилади. Худди шундай товарлар таъсирчан товар ҳисобланади. Масалан, Ўзбекистон учун бундай товарлар қишлоқ хўжалиги маҳсулотлари, жумладан, мева-сабзавотлар бўлиши мумкин. Ҳозир уларнинг импорт солиғи 150 фоизни ташкил этади (30 фоиз пошлина, 100 фоиз акциз, 20 фоиз қўшилган қиймат солиғи ва 0,2 фоиз божхона расмийлаштирилуви) ва бу жуда юқоридир. Ташкилотга аъзо давлатлар ушбу тарифни пасайтиришни талаб қилиши мумкин. Музокаралар эса айни шу боис ўтказилади. Лекин таъкидлаш керакки, бизда ЯИМга ва аҳоли бандлигига жиддий таъсир ўтказиши мумкин бўлган қўшимча қийматли тайёр маҳсулот ишлаб чиқарувчи тармоқ деярли йўқ. ЯИМдаги асосий улуш хомашё секторига тўғри келади. Қайта ишланган саноат маҳсулотлари ёки хизматлар экспорти кам ва уларнинг ЯИМдаги ҳиссаси унчалик аҳамиятли эмас. Шунинг учун ҳозирча таъсирга эга товарлар ёки уларга юқори тарифларни таклиф этиш ҳақида аниқ гап айтиш қийин.\n- Ўзбекистон ҳозирда мазкур ташкилотнинг кузатувчиси ҳисобланади. Бу нимани англатади? Кузатувчилик мақоми кейинчалик аъзоликка қабул қилиш жараёнининг кечишига бирор таъсир кўрсатиши мумкинми?\n- Ҳар қандай давлат ЖСТга аъзо бўлиб кирмоқчи бўлса, бу ҳақда, энг аввало, ариза тақдим этади. Шу кундан бошлаб ушбу мамлакатга кузатувчилик мақоми берилади. Музокаралар жараёни якунлангач, аъзоликка олиш бўйича қарор қабул қилинади ва мамлакат ташкилотнинг тўла ҳуқуқли аъзосига айланади. Кузатувчи давлат аъзо мамлакатга бериладиган ҳуқуққа эга бўлмайди. Унда ташкилотнинг турли тадбирларида иштирок этиш, ташкилот маълумотлар базасига кириш ва, албатта, овоз бериш имконияти йўқ.\n- Ушбу халқаро ташкилотга аъзоликнинг Ўзбекистон учун афзалликлари нималардан иборат?\n- Иқтисодиётни тараққий топтириш учун бозор механизмларини ривожлантириш, хусусий секторга имконият яратиш, қўшилган қийматли маҳсулотларни экспорт қилиш ва иш ўрни барпо этиш керак бўлади. Бундай мақсадга эришишда эса мамлакатда тизимли ислоҳотларни ўтказиш катта роль ўйнайди. Жаҳон савдо ташкилотига аъзо бўлиш ҳам бу борада муҳим аҳамият касб этиб, ишлаб чиқаришни ривожлантиришда, экспортни ўстириш ва кенгайтиришда, бозор ислоҳотларини давом эттириш барқарорлигини таъминлашда ёрдам бериши мумкин. Техник тартибга солиш, божхона маъмуриятчилиги, хизмат соҳасидаги қонунчилик бўйича институционал ислоҳотлар ишлаб чиқариш, илмий-техник ривожланишнинг дунё миқёсидаги жараёнига интеграциялашув имкониятини тезлаштиради ва осонлаштиради. Бу ишбилармонлик ва рақобат муҳитининг янада яхшиланишига олиб келади. ЖСТга аъзо бўлиш алоҳида корхоналарга берилган ҳаммага бир хил бўлмаган имтиёз ва тартибларни бекор қилишни, коррупция даражасини камайтиришни англатади. Хусусий сектор ҳаққоний қоидалар бўйича ривожланади. Масалан, пахта монополиясини бартараф этиш фермер хўжалигига нимани экишни ва бозор нархида сотишни эркин танлаш имкониятини беради. Натижада янги тармоқлар вужудга келади ва, табиийки, қўшимча иш ўринлари яратилади. Ташкилотга аъзолик янги маҳсулот ва хизматлар бўйича янги стандарт ва қоидаларни шакллантирадиган турли халқаро ташкилот ва битимларда иштирок этишга йўл очади. Юртимизда дунё мамлакатларига экспорт қилинадиган маҳсулотлар ишлаб чиқариш шароитини туғдиради.\n- Муҳим вазифалардан бири музокаралар жараёнини ташкиллаштиришдир. Бу борада, биринчи навбатда, қайси жиҳатларга эътибор қаратиш мақсадга мувофиқ?\n- Энг аввало, Ўзбекистоннинг музокаралар гуруҳи таркибига ЖСТ музокараларининг асосий предмети бўлган масалаларга масъул турли вазирлик ва идоралар вакиллари киритилиши даркор. Шунингдек, иқтисодиёт ва савдо бўйича вазир ёки вазир ўринбосари даражасида бош музокарачи тайинланиши лозим. Музокаралар барча товар номенклатураси ва хизматлар сектори бўйича олиб борилади. Шу боис, музокаралар гуруҳида иқтисодиётда Ўзбекистон учун зарур бўлган тизимли ислоҳотларнинг мазмун-моҳияти ҳақида тўлиқ тушунча бўлиши лозим. Товарлар бўйича музокараларда аъзо мамлакатлар томонидан импорт учун ҳаммага бир хилда бўлмаган акциз солиғини бартараф қилиш талаби қўйилиши тайин. Бунга эътибор қаратиш керак. Шунингдек, тарифлар бўйича методологияни тақдим этиш лозим бўлади. Хизматлар бўйича музокаралар қийинроқ кечиши мумкин. Ахборот технологиялари бозорига киришдаги чекловларга барҳам беришга тўғри келади. Чунки барча сектор ва тармоқларнинг ривожи учун айнан ахборот технологиялари жуда зарур. Музокараларда талаб қилинадиган яна бир жиҳат бу ўз технологияси ва билимини жалб қилувчи инвесторлар учун қулай ишбилармонлик муҳитини яратиш билан боғлиқ. Молия ва банк сектори ҳамда суғурта соҳасидаги тартиб-тамойилларнинг ошкоралиги музокаралар пайтида кўтариладиган масалалар қаторига киради. Кўпгина хизмат турларини лицензиялаш жараёнини лицензия олиш мезонларининг шаффофлиги нуқтаи назаридан қайта кўриб чиқиш талаб этилади. Шуни алоҳида таъкидлаш керакки, музокараларнинг самарали ва профессионал даражада кечиши учун тегишли гуруҳларнинг раҳбарлари, ходимлари, мутахассислари ҳамда бошқа жалб қилинганлар, шунингдек, хусусий сектор вакилларига мўлжалланган тренинглар, ўқув семинарларини ўтказиш мақсадга мувофиқдир.


Шўрчидаги портлашда бир одам ўлди. Гувоҳлар ФВВни ёлғон хабар тарқатишда айбламоқда (видео)\n4 май куни Сурхондарë вилояти Шўрчи туманидаги «Озод» МФЙда жойлашган «Озод тех ойл» МЧЖга қарашли автомобилларга ёқилғи қуйиш шохобчасида ёнғин юзага чиқди.\nФавқулодда вазиятлар вазирлиги тарқатган хабарга кўра¸ “воқеа жойига зудлик билан 4 та ёнғин-қутқарув экипажлари етиб бориб, ёнғин соат 10:05 да ўраб олинган ва соат 10:36да тўлиқ бартараф этилган”. Расмий маълумотда¸ фақат бир одамнинг жароҳат олгани айтилади.\nАммо воқеа гувоҳларининг билдиришича¸ ўт ўчирувчилар воқеа жойига кечикиб келган¸ уларда бунақа ëнғинни ўчиришга имкон берувчи техника бўлмаган; “Тез ëрдам” рақамлари ишламаган.\nОқибатда¸ портлашдан куйган пайвандчи¸ 52 яшар Абдуназар Холмуродов вафот этган.\nГувоҳлар¸ бу фожиа туман фавқулодда хизматларининг фавқулодда ҳолатга мутлақ тайëр эмаслигини кўрсатганини айтади.\nФавқулодда вазиятлар вазирлиги матбуот хизмати 4 май куни Шўрчининг «Озод» МФЙда жойлашган «Озод тех ойл» МЧЖга қарашли автомобилларга ёқилғи қуйиш шохобчасида чиққан ëнғин ҳақида хабар тарқатди.\nУнга ишонилса¸ ўт ўчирувчилар воқеа жойига зудлик билан етиб борган ва 4 та ёнғин-қутқарув экипажи ёнғинни соат 10:05 да ўраб олиб¸ ярим соат ичида (соат 10:36 ) тўлиқ бартараф этган.\n“Оқибатда 25 метр/куб дизель ёқилғи сақлаш резервуари ичидаги тахминан 2 метр/куб дизель ёқилғиси ва резервуар ёниб зарарланган. Ёнғин-қутқарувчиларнинг саъй-ҳаракатлари натижасида 2 та 10 метр/куб ва 1 та 5 метр/куб ёқилғи сақлаш резервуарлари ёнғиндан сақланиб қолинган”¸ дейилади ФВВ хабарида.\nШохобча ҳудудида пайвандлаш ишларини олиб бориш оқибатида келиб чиққан ҳодиса оқибатида, расмийларга кўра¸ “бир нафар фуқаро куйиш тан жароҳати билан туман марказий шифохонасига ётқизилган”.\nШўрчидаги ëқилғи қуйиш шохобчасидаги портлаш ва ëнғин гувоҳлари ФВВни жамоатчиликка ëлғон маълумот тарқатишда айблайди.\n“Биз ўша жойда эдик. Пожарний икки соат деганда келди. Келганидан кейин ҳам¸ уларнинг бунақа катта ëнғинни ўчирадиган техникаси йўқлиги кўринди. Ўт ўчирувчилар деярли ҳеч нарса қилолмади. Ëнғин 4 соатдан кейин ўзи ўчди”¸ дейди воқеа гувоҳларидан бири.\nШўрчиликларга кўра¸ ëқилғи қуйиш шохобчаси ҳудудидаги керосин цистернасида тешик пайдо бўлгани ортидан шохобча эгаси ўғирлик олдини олиш учун пайвандчи Абдуназар Холмуродовни чақирган.\n“У тешикни ямаëтган пайтда чиққан учқун цистерна ичига урган. Портлаш даҳшатли бўлди. Одам осмонга учиб¸ ëнаëтган шардек ерга қулади. Баданининг 95 фоизи куйдиëв. Скорийга телефон қилсак¸ номерлар ўчиқ. Йўлдан ўтаëтган ҳайдовчиларни тўхтатсак¸ куйганнинг аҳволини кўриб¸ кўпчилиги рози бўлмади. Амаллаб биттаси кўндириб¸ Абдуназар акани кўрпага ўраб¸ больницага опкетишди. Скорий икки соатдан кейин келиб¸ пожарни томоша қилиб¸ сигаретини чекиб кетди. Куйган касалхонада ўлди ва бугун чиқаришди”¸ - дейди ëнғин гувоҳларидан бири 5 май куни.\nХолмуродов қўшниларининг айтишича¸оила фожиани “Оллоҳнинг иродаси” сифатида қабул қилган ва шохобчанинг ҳожи эгасига даъвоси йўқлигини билдирган.\nҲодиса жойидан юборилган видеоларда портлаш бўлган ëқилғи қуйиш шохобчасининг одамлар ҳовли-жойига яқинлиги¸ ëнғин ва осмонга ўрлаëтган қуюқ қора тутун кўринади.\nВидеолардан бирида шохобча олдида битта ўт ўчириш машинаси пайдо бўлгани ва унинг ëнаëтган дизелни ўчириш учун оддий сув пуркагич насосини тортаëтгани кўринади.\n“Пожарнийларда заправкадаги ëнғинни ўчирадиган ҳеч нарсаси йўқ экан. Оддий сув билан келди. Шунинг учун ëнғиннинг ўчишини кутишди. Охирида у ëқ¸ бу ëққа сув сепишди. Вазирлик хабарида ëнғинни ўт ўчирувчилар ярим соатда ўчирди¸ деган гап ëлғон”¸ - дейди гувоҳлардан бири.\nФВВ вазирлиги тақдим этган суратларда ëнғин ўчиб бўлган пайтда бошқа цистерналар устига сув сепаëтган ўт ўчирувчилар кўринади.\nМутахассислар таъкидича¸ бензин ва дизель каби нефть маҳсулотлари ëнганда¸ сув эмас¸ махсус пена(кўпик) сепилади. Экспертларга кўра¸ зичлиги сув зичлигидан кам бўлган нефть маҳсулотлари ëнаëтганда уларга сув сепиш¸ ëнғинни кучайтириши мумкин.\nФавқулодда вазиятлар вазирлигининг Сурхондарë вилояти бошқармаси¸ Шўрчи туман марказий касалхонаси телефон рақамларига кун давомида ҳеч ким жавоб бермагани оқибатида 4 май кунги портлаш ва ëнғинга оид изоҳ олиш имкони бўлмади.\nВоқеа гувоҳлари эса¸ расмий тизимлар ëлғон хабар ва йўқ жойдан қаҳрамон яратиш ўрнига¸ вақтини ўт ўчириш ва “Тез ëрдам” хизматини яхшилашга қаратса яхшироқ бўларди¸ деган фикрда.\n“Кўз ўнгимизда бир одам куйиб ўлди¸ на пожарний¸ на "Тез ëрдам "вақтида келмагани учун. Бу давлатнинг фавқулодда вазиятларда ишлаши керак хизматлари ишламаяпти¸ дегани. Эртага биз ҳам худди шундай ҳолга тушиб¸ ўлиб кетишимиз ҳеч гап эмас”¸ дейди 4 май кунги фожиа гувоҳи.


Дўлананинг 10 шифобахш хусусияти\nДобавлено: 17.10.2016, 16:46\nДўлана меваларининг таркибида 20 фоиз қанд, 8 фоиз ёғ, флавоноидлар, холин, ацетилхолин, ошловчи моддалар, каротин, С витамини, органик кислоталар каби моддалар мавжуд. Ўзбекистон шароитида ўсадиган дўлананинг баъзи турларида В1, В2, РР, С, Е витаминлари борлиги аниқланган.\nДўлананинг бир ҳовучи истеъмол этилса, нафақат кишини кун бўйи ташналик ва очликдан асрайди, балки унга яхши кайфият, бардамлик ва қувват ҳам ҳадя этади. Шу боисдан бўлса керак, дўланани лотин тилида "гратас" (кучли) деб атайдилар.\n20 грамм дўлананинг мевасидан олиниб, 200 мл қайноқ сувга солинади (қопқоқли эмал кастрюлга) ва паст оловда 15 дақиқа қайнатиб, совугач, сузилади. Қайнатмадан 50-100 грамм асабийлашганда, қон босими кўтарилганда ва юрак атрофида оғриқ пайдо бўлган ҳолатларда ичилади.\nИкки ош қошиқ қуритиб майдаланган дўлана гулини эмал кастрюлкага солиб, устига 200 мл қайноқ сув қуйиб, паст оловда 10 дақиқа қайнатилади. Совигач, сузиб олинади ва кунига 3 маҳал овқатдан олдин бир ош қошиқдан ичилади.\nДўлана мевасидан хонаки қиём тайёрлаш учун 25 грамм дўлана меваси устига 200 мл қайноқ сув қуйиб, қуюлгунча қайнатилади. ҳосил бўлган қиёмсимон моддадан кунига уч маҳал овқатдан сўнг 40 томчидан ичилади.\nШакарли дўлана қайнатмаси иссиқдан ҳосил бўлган бош оғриғини даволашда яхши фойда беради.\nДўлана меъёрида ейилса, қон қусиш, ичдан қон кетиш ҳамда қайт қилишни тўхтатади, белни бақувват қилади, оёқдаги оғриқни олади.\nДўланани оч қоринга истеъмол қилмаслик керак, чунки у ичакни қисиб (спазм) қайт қилдиради.\nДўлана истеъмол қилгандан кейин устидан совуқ сув ичиш мумкин эмас, акс ҳолда у ошқозон-ичак санчиғи (колит)га сабаб бўлишини унутманг.\nДўланани ортиқча истеъмол қилиш буйракка зарарли бўлиб, ошқозон-ичакни заифлаштириб, колит, кўнгил айниши, қайт қилишни пайдо қилади.\nДўланадан тайёрланган қайнатма, дамлама, қиём, препаратлари билан фақат шифокор маслаҳати ва назорати остида даволаниш лозим.


Рўза Кузиева: Спортсиз ҳаётимни тасаввур қила олмайман – O'zbekiston Milliy paralimpiya qo'mitasi\nРўза Кузиева: Спортсиз ҳаётимни тасаввур қила олмайман\nМалакасиз шифокорнинг 8 ойлик чақалоққа нисбатан қилган нотўғри муолажаси уни бир умрга бир оёғидан маҳрум қилган. Гап Пауэрлифтинг бўйича Ўзбекистон терма жамоаси аъзоси, Осиё ўйинлари рекордчиси, “Миллий спорт мукофоти – 2018” соҳибаси Рўза Кузиева ҳақида кетмоқда.\nСуҳбатимизнинг бугунги қаҳрамони айнан Рўза Кузева бўлади.\n–Рўза дастлаб ўзингиз ва оилангиз ҳақида гапириб ўтсангиз.\n-Мен 1994 йил Хоразм вилоятининг Шовот туманида туғилганман. Оилада 5 кишимиз – ота-онам, акам, синглим ва мен. Отам тадбиркор, онам эса уй бекаси.\n-Пауэрлифтинг спорт турига кириб келишингиз қандай содир бўлган?\n-Коллежда ўқиб юрган пайтларим ўғил бола курсдошларим билан тенгма-тенг куч синашиб юрардим. Кейинчалик уларни пауэрлифтинг билан шуғулланаётганини кўриб менда ҳам ушбу спорт турига бўлган қизиқиш уйғона бошлади. 2012 йилнинг сентябридан буён эса пауэрлифтинг билан профессионал тарзда шуғуллана бошладим. 2013 йилда мени терма жамоага чақиришди.\n-Билишимча 2013 йилда фаолиятингизда оғир йиллар бошланган экан.\n-Ҳа. 2013 йил Дубайдаги Халқаро Гран-При мусобақасида иштирок этдим ва 3-ўринни қўлга киритдим. Бироқ, мусобақа пайтида топширган допинг тестим кутилмаганда ижобий хулоса берди ва Халқаро антидопинг агентлиги мени 2 йилга спортдан дисквалификация қилди. Натижада мени терма жамоадан четлатишди. Очиғи, ўша пайт дунё кўзимга қоронғу кўриниб кетди. Чунки, ўзимни спортдан айро тасаввур қила олмасдим.\nБу воқеаларни эса оила аъзоларимга умуман айта олмасдим. Агар айтганимда мени спортдан буткул айришар эди. Шу боис Тошкентда қолиб, якка тартибда шуғулланишга қарор қилдим. Орадан 6 ой муддат ўтгач тақдирга тан бериб уйга кетиш ҳақида ўйладим. Аммо, эртаси куни терма жамоадаги дўстим Фарҳод Умрзоқов қўнғироқ қилиб, мени мураббийларга тавсия қилганини ва кўрикка келишимни айтди. Шу пайт ичимда қандайдир умид учқунлари пайдо бўлди. Менинг ҳаракатларим терма жамоа мураббийларига маъқул келди ва мен улар билан бирга шуғуллана бошладим.\n-Фаолиятингиздаги энг афсусланарли воқеа қайси?\n-Фаолиятимдаги энг афсусланарли воқеа допинг сабаб Рио-2016 ёзги Паралимпия ўйинларига бора олмаганим бўлди. Чунки, мен айнан мана шу мусобақа учун бор вужудим билан тайёргарлик кўрган эдим. Аммо, дисквалификация муддатим якунланмагани боис айрим мусобақаларда иштирок эта олмадим. Натижада, Паралимпия ўйинларига лицензия ололмадим. Шуни ишонч билан айтишим мумкинки, агар ўшанда Риога борганимда, албатта юртимиз ҳисобига яна бир олтин медални қўшиб қўйган бўлардим.\nЛекин, шунга қарамай ортга чекинмадим, ёруғ кунлар келишини кутдим. Натижада, 2018 йил Жакартада бўлиб ўтган Пара Осиё ўйинларида 113 кг тошни бўйсундириб қитъа рекордини ўрнатдим ва олтин медални қўлга киритдим.\n-Қизиқишларингиз ҳақида ҳам гапириб берсангиз.\n-Ёшлигимдан тикувчиликка қизиқаман ва бунга ўзига яраша қобилиятим ҳам бор. Дисквалификация қилинган пайтимда терма жамоа аъзоларига янги экипировкалар берилди. Очиғи, ўша пайтда менда ҳам худди шундай форма бўлишини жудаям хоҳладим. Шунда жамоадошимдан экипировкасини бир кунга бериб туришини илтимос қилдим. Кейин бозордан худди шунга ўхшаш матоларни олиб ҳоламникига бордим ва ўша ердаги тикув машинасида ўзимга ҳам худди терма жамоадаги спортчиларники сингари экипировка тикиб олдим. Ушбу формани эртаси куни машғулотларга кийиб борганимда айримлар хатто ҳақиқийси билан ажрата олишмади.\nУмуман олганда эса ҳаётда кўп нарсага қизиқаман. Хатто кўлимдан келмаслигини билсам ҳам уруниб кўришдан қўрқмайман.\n-Агар имкон бўлганда нималарни хоҳлардингиз?\n-Ногиронлигим сабаб 3 ёшимдан буён шифохонама-шифохона юравериб болаликнинг олтин даврларини оила аъзоларимдан узоқда ўтказишга мажбур бўлдим. Агар вақтни ортга қайтаришнинг имкони бўлганида оилам билан кўпроқ бирга бўлишни танлардим.\n-Спортчилик фаолиятингизни якунлаганингиздан сўнг нималар билан шуғулланмоқчисиз?\n-Юқорида айтиб ўтганимдек ёшлигимдан тикувчиликка қизиқаман. Спортдан кетганимдан сўнг тадбиркор сифатида тикув цехи очишни режа қилганман.\n-Орзуларим кўп. Улардан энг биринчиси Токио-2020 ёзги Паралимпия ўйинларида олтин медални қўлга киритиб, Президентимизга совға қилиш. Бизга яратиб берилаётган бундай улкан имкониятларни албатта оқлашимиз керак деб ҳисоблайман.\n-Уддалаб бўлмас ишнинг ўзи йўқ. Ҳаракат қилсанг, албатта эришасан.\n-Тенгдошларингизга айтар сўзингиз.\n-Инсон аввало инсон бўлиб яшашни билиши керак. Тақдир менга шундай синовларни берди, аммо шунда ҳам енгилишни хоҳламадим. Курашдим, интилдим ва эришдим. Мен ишонаман, юртимиз истеъдодларга бой. Агар чин дилдан хоҳласак, ҳаракат қилсак, биз ёшлар Ўзбекистон номини янада кўкларга кўтара оламиз.\nПара сузувчиларимиз Польшадан медаллар шодаси билан қайтишмоқда\nЖаҳон чемпионатида қаҳрамонлик кўрсатган Пара атлетикачиларимиз муносиб кутиб олинди


Жиноий жавобгарликка тортиш ёши ўзгарди. Энди жиноий жавобгарлик 14 ёшдан белгиланади\n19 январ 2022, Тошкент вақти: 02:40\nЎзбекистонда бундан буён жиноий жавобгарликка тортиш 14 ёшдан бошланади. Адлия вазирлигининг билдиришича, бу борадаги 735-сонли қонун президент томонидан 7 декабрда имзоланди.\nАввалги қонунчиликка асосан 13 ёшга тўлган шахслар жавобгарликни оғирлаштирадиган ҳолатларда қасддан одам ўлдирганликлари учун жиноий жавобгарликка тортилар эди.\nБундан ташқари 16 ёшга тўлмаган шахс билан жинсий алоқа қилиш моддий қимматликлар бериш ёхуд мулкий манфаатдор этиш орқали содир этилганда оғирлаштирувчи ҳолат сифатида белгиланди.\nҚонунда вояга етмаган гувоҳ ёки жабрланувчини сўроқ қилишда педагог билан бир қаторда психолог ҳам қатнашиши белгиланди.


hidoyat.uz – “Мовароуннаҳр” нашриётининг сайти - Тадбир\nУмавий халифаларнинг саккизинчиси Умар ибн Абдулазиз (раҳматуллоҳи алайҳ) Иёз ибн Муовияни (раҳматуллоҳи алайҳ) Басрага қози этиб тайинламоқчи бўлди. У киши истамади, халифа эса сўзида қаттиқ туриб олди. Охири Иёз ибн Муовия қози бўлди.\nКунлардан бир кун унинг ҳузурига икки киши келди. Бири: “Бу кишига омонат берган эдим. Энди қайтаришини сўрасам, тан олмаяпти”, деди. Иккинчиси эса: “Агар даъвогарнинг ҳужжати бўлса, олиб келсин. Бўлмаса, олмаганимга Аллоҳ номи билан қасам ичаман”, деб айтди.\nҚози ўйланиб қолди. Айбланувчига қасам ич, деса, у ёлғондан қасам ичиб, даъвогарнинг мулкини еб кетишдан қўрқадиган кимсага ўхшамайди. Шунда қози тадбир ишлатди, даъвогарга қараб:\n– Бу кишига омонатни қаерда берган эдинг? – деб сўради.\n– Фалон ерда.\n– У ерда бирор нарса бормиди?\n– Катта дарахт бор эди. Соясида ўтириб, бирга овқатланганмиз. Қайтиш олдидан унга омонатни бергандим.\n– Сен ҳозир ўша дарахтнинг ёнига бор. Дарахт ўша нарсангни қаерга қўйганингни ва нима қилганингни ёдингга солса, ажабмас. Кейин ёнимга қайтиб келиб, менга айтасан.\nДаъвогар шошиб чиқиб кетди. Қози айбланувчига: “Шеригинг келгунича шу ерда ўтир”, деди-да, ҳузурига келганларнинг ишларини кўриб чиқа бошлади. Орадан бирмунча вақт ўтгач, қози дабдурустдан: “Нима дейсан, шеригинг ўша жойга етиб бордимикан?” деб сўраб қолди. Айбланувчи ўйламай-нетмай: “Йўғ-э, нима деяпсиз, у ер бу жойдан анча узоқ”, деб юборди. Ўзининг бу сўзидан кейин хиёнатига иқрор бўлишдан бошқа чораси қолмади. Иёз ибн Муовия шериги келгунича уни қамаб қўйди. Даъвогар келгач, унинг омонатини қайтариб беришни буюрди.\n1653 марта ўқилган.


16 май куни кутилаётган об-ҳаво маълумоти - Daryo\n20:15, 15.05.2019 36787\n16 май куни кутилаётган об-ҳаво маълумоти\n«Ўзгидромет» 16 май куни Ўзбекистонда кутиладиган об-ҳаво ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 17-19о, кундузи 29-31о бўлади.\nҚорақалпоғистон, Хоразм вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20о, кундузи 25-30обўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 17-22о, кундузи 30-35о бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20о, кундузи 28-33о бўлади.\nҚашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22о, кундузи 32-37о бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 15-20о, кундузи 27-32о бўлади.\nТоғли ҳудудларда ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13о, кундузи 19-24о бўлади.\n09:25, 30.03.2020 307977\n20:16, 05.04.2020 498166\n23:43, 16.03.2020 262577\n19:27 Бугун 253\nЎзбекистонда абитуриентлар ҳужжатларини ДТМ сайти ва Ягона интерактив давлат хизматлари портали орқали қабул қилиш режалаштирилмоқда\n19:15 Бугун 1347\n19:11 Бугун 1077\n«Металлург» — «Локомотив» учрашуви «қизил» ҳудуд тоифасига киритилган Бекободдан Тошкентга кўчирилди\n19:03 Бугун 1021\nЎзбекистонда «Google солиғи» тўловчилар қаторига Huawei ҳам қўшилди\n17:46, 31.05.2020 216226\n21:08, 01.06.2020 125608\n14:37, 01.06.2020 116478\n11:50, 01.06.2020 107666


Сирдарёда Туркиянинг соғлиқ билимлари университети филиалини очиш бўйича музокаралар олиб борилмоқда - Халқ сўзи\n15:19 27 Октябр 2020 Жамият\n“Халқ сўзи Online”. Аҳмадали Шерназаров/Сирдарё. Президентимиз Сирдарё вилоятига ташрифи давомида ушбу вилоятда тиббиёт кластери тизимини тажриба-синов лойиҳаси сифатида жорий этиш топшириғини берган эди. Соғлиқни сақлаш тизимини ислоҳ қилиш доирасида, бирламчи бўғин тиббиёт муассасаларининг фаолиятини ўрганиш, таҳлил қилиш ва самарадорлигини янада ошириш мақсадида амалга оширилаётган мазкур лойиҳага кўра соҳа учун малакали кадрлар тайёрлаш вазифаси ҳам муҳим ўрин тутади. Зеро, бугунги кунда вилоят соғлиқни сақлаш муассасаларида мингдан ортиқ мутахассисга эҳтиёж мавжуд.\nАйни талабга биноан Гулистонда ҳам тиббиёт олий ўқув юртини ташкил этиш борасида амалий ҳаракатлар бошланди. Куни кеча соҳанинг вилоят масъуллари Туркиянинг етакчи олийгоҳларидан бири ҳисобланган Соғлиқ билимлари университети раҳбарияти билан музокаралар олиб борди. Мазкур тиббиёт муассасаси ректори ўринбосари бошчилигидаги делегация филиал ташкил этиш учун ажратилаётган Гулистон шаҳар марказида жойлашган тиббиёт коллежи биноси, Республика шошилинч тез тиббий ёрдам марказининг Сирдарё вилояти филиали ҳамда Сирдарё вилояти кўп тармоқли марказий шифохонаси фаолияти билан яқиндан танишди. Шифохонанинг малакали мутахассислари билан учрашиб, ўзаро фикр алмашди.\nДелегация аъзоларининг Сирдарё вилояти ҳокими Ғофуржон Мирзаев билан бўлиб ўтган мулоқотида юқоридаги масала ҳамда ҳамкорликни ривожлантириш истиқболлари муҳокама қилинди.\nМаълумот учун. Соғлиқ билимлари университети Туркия Республикасидаги тиббиёт йўналиши бўйича нуфузли давлат олий таълим муассасаси ҳисобланади. Айни вақтда унинг таркибига 13 та факультет, 5 та институт, 6 та профессионал тиббиёт мактаби, 35 га яқин илмий марказ, 58 та шифохона бирлашган.


“МИЛЛАТ ТАРАҚҚИЙСИ УЧУН ИККИ ЭМАС, ТЎРТ ТИЛ ЛОЗИМДУР...” » Иштихон овози газетаси\nЎзбек драматургиясининг асосчиси Маҳмудхўжа Беҳбудий аллома, ёзувчи, ношир, дин ва жамоат арбоби, жадидчилик, яъни янгича ўқув методикаси етакчиси сифатида тарихимизда алоҳида из қолдирган. У 1875 йил 20 январда Самарқанд шаҳрида, муфтийлар оиласида дунёга келган. Отаси ислом динининг йирик мутахассиси бўлган ва динга оид қатор мақолалар ёзган, илмий ишлар олиб борганлиги боис, ушбу атроф-муҳит болакайнинг дунёқарашига таъсирсиз бўлмаган.\nБеҳбудий адабиёт, тарих фанлари билан бирга сиёсатни ҳам ўрганган. Газета ва журналлар орқали дунёда содир бўлаётган янгиликлар билан танишиб борган. У газета ва журналлар билан ҳамкорлик ўрнатиб, ўз мақолаларини чоп эта бошлаган. Уларда мактаб ва санъатни яхшилаш масалаларини кўтарар эди.\nКелиб чиқиши Яссавий авлодидан бўлган Беҳбудий 18 ёшидан қозихонада мирзалик қилади, қози, муфтий даражасига кўтарилади. Макка, Миср ҳамда Истамбулга бўлган саёҳатлари унинг дунёқарашини бутунлай ўзгартириб юборади.\nБеҳбудий "Ойна" газетаси асосчиси, муҳаррир И.Гаспиринскийнинг "Таржумон" газетасининг доимий муаллифи бўлган. Маҳмудхўжа 200 дан зиёд ўзбек ва тожик тилларидаги нашрлар муаллифидир.\nТарихнинг шоҳидлик беришича, Беҳбудий ҳаж сафарида бўлган чоғида (1903-1904 йиллар) Арабистон, Миср ва Туркияни кезиб чиқади. Саёҳат давомида қалбида янги мактаб (усули жадид) очиш фикри мустаҳкамланиб борди. Юртига қайтгач Самарқанд яқинидаги Ҳалвойи қишлоғида Ажзий, Ражабаминда Абдулқодир Шакурийлар билан ҳамкорликда янги мактаб очади. Қозон ва Уфага бориб у ердаги янги усул мактаблари фаолияти билан яқиндан танишади, татар зиёлилари билан алоқа боғлаб, янги мактаблар учун дарсликлар тайёрлашга киришади.\n"Рисолаи асбоби савод" ("Савод чиқариш китоби", 1904 йил), "Рисолаи жуғрофияи умроний" ("Аҳоли географиясига кириш", 1905 йил) "Мунтахаби жуғрофияи умумий" ("Қисқача умумий география", 1906 йил), "Китобат ул-атфол" ("Болалар хати, 1908 йил), "Амалиёти ислом" (1908 йил), "Тарихи ислом"(1909 йил) каби китобларни чоп эттиради. Кейинчалик (1908 йилда) Шакурийнинг Ражабаминдаги мактабини Самарқанддаги ўз ҳовлисига кўчириб келтиради.\nБеҳбудийнинг ёзувчилик пойдевори нуқтаси 1911 йил Самарқандда ёзилган "Падаркуш" драмаси саналади. Унда ёш авлод маълумотли ва маданиятли бўлиши кераклиги келтирилган. Драма илк бор 1912 йил "Турон" газетасида босиб чиқарилган. 1913 йилда эса алоҳида китоб кўринишида нашр этилган. Бу биринчи ўзбек драмаси эди. 3 парда, 4 манзарали бу асар мазмунан содда бўлиб, ўқимаган, жоҳил ва нодон боланинг ўз отасини ўлдиргани ҳақида ҳикоя қилади. Беҳбудий бу асар ғоясини "миллий фожиа" деб атаган. Унда билимсизлик ва маънавиятсизликнинг аянчли оқибати бир инсон ҳаёти мисолида кўрсатиб берилган.\nБеҳбудийнинг бу саҳна асари катта муваффақият қозонган ва Самарқанд, Бухоро ҳамда Тошкент шаҳарлари театрларида саҳналаштирилган. Композицион нуқтаи назардан бу асар ғоявий жуда мураккаб ва драма жанрининг барча талабларига жавоб бера олади. Ўзбек драматургиясининг биринчи қалдирғочи бўлиб, Абдулла Қодирийнинг "Бахтсиз куёв", Мирмухсина-Фикриянинг "Фарзандсиз Очилдибой" ва Ҳамзанинг бир қатор асарлари яратилишига ушбу драма туртки бўлди.\nБеҳбудий 1914 йилда "Самарқанд" газетасини чиқаради. Газета ўзбек ва тожик тилларида, ҳафтада 2 марта чоп этилади. 45-сони чиқач, моддий танқислик туфайли нашр тўхтади. Шу йил 20 августдан бошлаб "Ойна" журналини чиқара бошлади. Ҳафталик, суратли бу журнал асосан ўзбекча бўлиб, шеър, мақола (форсча), эълонлар (русча) ҳам бериб борилади. Журнал Кавказ,Татаристон, Эрон, Афғонистон, Ҳиндистон, Туркиягача тарқалади. Беҳбудий китоб нашрини ҳам йўлга қўяди. Фитратнинг "Баёноти сайёҳи ҳинди"сини рус тилига таржима қилдириб, бостиради.\nБеҳбудий 1914 йил 29 майда иккинчи марта Араб мамлакатларига саёҳатга чиқади. Саёҳати давомида Байрамали, Ашхобод, Красноводск, Кисловодск, Пятигорск, Железноводск, Ростов, Одесса шаҳарларида бўлади. 8 июнда Истанбулга келади. Ундан Адарнага ўтиб, яна Истанбулга қайтиб келгач, 20 июнда Исмоилбек Гаспиринский билан учрашади. Сўнг Қуддус, Байрут, Уфа, Халил ар-Раҳмон, Порт Саид, Шом шаҳарларида бўлади. Саёҳат хотиралари "Ойна" журналида ёритиб борилади. Бу хотиралар ҳар жиҳатдан муҳим бўлиб, анъанавий тарих-мемуар жанрининг йигирманчи аср бошидаги ўзига хос намунаси эди. Муаллиф унда йўл таассуротларига, кишилар билан учрашувларнинг ибратли жиҳатларига кенг ўрин беради. Қайси шаҳарга бормасин, унинг тарихи, обидалари, у ердан етишиб чиқан буюк зотлар ҳақида маълумотлар тўплайди. Турли миллатларнинг урф-одат, удумлари, маданияти билан қизиқади.\nТаъкидлаш жоизки, "Ойна" журналида миллат, унинг ҳақ-ҳуқуқи, тарихи, тил ва адабиёт масалалари, дунё аҳволига доир қизиқарли мақолалар, баҳслар бериб борилган. Беҳбудий миллат тарақийси учун бир неча тилларни билиш шарт деб ҳисоблаган. Журналнинг биринчи сонидаёқ "Икки эмас, тўрт тил лозим" номли мақола билан чиқиб, ўзбек, тожик, араб, рус ва ҳатто бирор узоқ хориж (масалан, француз) тилини билиш лозимлиги ҳақида ўз фикрларини баён этган. Айни пайтда тилнинг муҳофазаси ("Ҳар миллат ўз тили ила фахр этар", 1914 йил, № 35-сон,) ўзаро муносабатлари ("Тил масаласи"-1915 йил, № 11,12-сонлар) ҳақида муҳим ва зарур мақолалар чоп этган. Адабий танқидга катта эътибор берган, унинг хусусиятларини белгилашга интилган. Бошқа адабий жанрлар билан тенгҳуқуқлилиги масаласини ("Танқид сараламоқдир"- 1914, №27), миллат шаънини оёқ ости қилувчи фикр ва қарашларга зарба бериб, Туркистон халқини ўз номи билан атамоқ лозимлигини ("Сарт сўзи мажҳулдир") талаб қилиб чиқди.\nБеҳбудий 1919 йил Қарши саёҳати даврида қўлга олинади ва 44 ёшида қатл этилади.\nСадриддин Айний алломанинг фожиали вафоти муносабати билан бундай ёзган: "Жафокаш шоир Беҳбудийнинг номини мусулмон Шарқи ҳурмат билан тилга олади, чунки у 20 йил мобайнида ўзининг онги ва инсоний қадру- қимматини билган барча мавжудотни эркин ҳаёт, нур ва маърифат учун курашга чорлаб келди".\n1977 йил Беҳбудийнинг "Сайланма"си чоп этилди. Ушбу тўплам ўз ичига дарслик ва ўқув-қўлланмаларини олган. Ҳозирги кунда кўчалар ва мактабларга унинг номи берилган.\nБеҳбудий ўзбек ва форс-тожик тилларида икки юздан ортиқ мақола ва асарлар яратган. Жумладан, "Мунтахаби жуғрофияи умумий" ("Қисқача умумий жуғрофия" 1903), "Китоб-ул-атфол" ("Болалар учун китоб", 1904), "Мухтасари тарихи ислом" ("Исломнинг қисқача тарихи", 1904), "Амалиёти ислом" (1905), "Русиянинг қисқача жуғрофияси" (1908) каби дарслик ва китоблар ёзган.\nУнинг 1901 йилдан бошлаб "Туркистон вилояти газети", "Тараққий", "Хуршид", "Шуҳрат", "Тужжор", "Осиё", "Ҳуррият", "Турон", "Садои Туркистон", "Улуғ Туркистон", "Нажот", "Меҳнаткашлар товуши", "Тирик сўз", "Таржумон", "Шўро", "Вақт", "Тоза ҳаёт", "Самарқанд", "Ойна" каби газета ва журналларда чоп этилган мақолалари эса тарақийпарвар кишилар ва айниқса, ёшларнинг диқат-эътиборини қозонган. У айни чоғда янги усулдаги мактабларнинг асосчиси ва тарғиботчиси, янги дарсликларнинг илк муаллифи ҳам бўлди.\nХуллас, Маҳмудхўжа Беҳбудий буюк маърифатпарвар ва етакчи жадидчи сифатида миллий маданиятимиз тарихидан мустаҳкам ўрин эгаллайди.


«Солиқ ва божхона хабарлари» газетасининг 2019 йил 5 февраль 06-сони - Gazeta.Norma.uz\n«Солиқ ва божхона хабарлари», №06, 2019й. 5 февраль\nУшбу газеталар ва умуман «Norma» гуруҳининг бошқа ахборот ресурсларининг бугунги ҳолати, яқин келажакдаги режа ва истиқболлари хусусидаги саволларга «СБХ»нинг биринчи бош муҳаррири Михаил ПЕРПЕР жавоб беради.\nПрезидентимизнинг «Ўзбекистон Республикаси давлат божхона хизмати органлари фаолиятини тубдан такомиллаштириш чора-тадбирлари тўғрисида»ги Фармони (12.04.2018 йилдаги ПФ-5414-сон) билан чегара божхона постларини катта ҳажмдаги замонавий сканер асбоб-ускуналари билан жиҳозлаш божхона маъмуриятчилигини тубдан такомиллаштиришнинг устувор вазифаларидан бири сифатида белгиланган. Божхона назоратининг бундай техник воситаларини қўллаш божхона тартиб-таомиллари ва республика божхона чегарасини кесиб ўтаётган транспорт воситаларини кўздан кечиришни тезлаштириш имконини беради, шунингдек, товарларнинг ноқонуний ҳаракатланишини самарали аниқлайди ҳамда гиёҳванд моддалар ва қурол-аслаҳалар контрабандасининг олдини олади.\nСўнгги пайтда жисмоний шахслардан Ўзбекистон ҳудудига кириш чоғидаги божхона қоидаларига оид кўп саволлар келиб тушмоқда. Уларни асосан валюта ва ўз эҳтиёжлари учун товарлар олиб кириш масалалари қизиқтирмоқда.\nГерманияда ўтказиладиган халқаро кўргазмага отланаяпмиз. Ўзимиз билан сувенирлар, шу жумладан ўзбек коньяги ва виноларини олиб бормоқчимиз. Бу мамлакатга алкоголли маҳсулотларни олиб кириш мумкинми? Самолётдаги йўловчилар олиб кириши учун яна нималар тақиқланмаган?\nЖисмоний шахс сифатида сотиш учун косметика маҳсулотларини олиб кирмоқчиман. Уни импорт қилишда якка тартибдаги тадбиркорлар учун имтиёзлар назарда тутилганми? Божхонада расмийлаштираётганда қандай тўловлар тўланади? Жисмоний шахс сифатида 20% миқдорида йиғим тўлашим керакми?\nЯкунланган 2018 йил божхона органлари тизими учун эсда қоларли ўзгаришларга бой бўлди.\nСолиқ солишнинг соддалаштирилган тартибини қўллаётган солиқ тўловчилар томонидан ихтиёрий равишда ҚҚСни тўлашга ўтиш масалалари юзасидан тушаётган саволлар ва таклифларни инобатга олиб, Давлат солиқ қўмитаси ўз сайтида (soliq.uz) расмий ахборот жойлаштирди.\nХорижий корхона (МЧЖ) 150 минг АҚШ доллари миқдоридаги устав капитали билан 7.07.2018 йилда рўйхатдан ўтказилган. Муассис УКга бадалнинг фақат бир қисмини киритган. 1. Корхона УКнинг киритилмаган қисми бўйича муассиснинг дебиторлик қарзини қайта баҳолаши шартми? 2. Муассиснинг қарзини ЎзР сўмига айлантириш керакми? 3. Ушбу операцияда қандай бухгалтерия проводкалари қайд этилиши лозим?\nКорхона тиббиёт буюмларини ишлаб чиқаради. Ишлаб чиқаришдан олинадиган тушум улуши умумий ҳажмнинг 60%идан ортиқни ташкил этади. Шу сабабли Президентнинг 20.04.2017 йилдаги ПҚ-2911-сон қарорига мувофиқ ЯСТ тўлашдан озод қилиш тарзидаги имтиёзни қўллаймиз. Муассисларнинг қарорига кўра қўшиб олиш – бошқа корхона билан қўшиб юбориш шаклида қайта ташкил этиш амалга оширилди. Бухгалтерия ҳисоби маълумотларига кўра қўшиб олинган корхона даъво муддати 3 йилдан ортиқни ташкил этган валюта контрактлари бўйича кредиторлик қарзига эга. Муассислар йиғилиши баённомаси билан ушбу қарзни корхона фойдасига ҳисобдан чиқариш тўғрисида қарор қабул қилинди, бу ҳолда у бошқа даромадга эга бўлади. 2018 йилда тиббиёт буюмларининг реализация қилиш ҳажми 1 млрд сўмни, бошқа даромад суммаси 13 млрд сўмни ташкил этди. Бошқа даромад бажарилган ишлар ҳажмидан анча кўп. Қарзни ҳисобдан чиқаришдан олинган даромадга ЯСТ солмасликка ҳақлимизми?\nФирма 4 қаватли турар жойнинг 1-қаватида майдони 0,0144 гектардан иборат офисга эга. 4 қаватли турар жойдаги нотурар жой бўйича ер солиғи қандай ҳисобланади? Майдон солиқ ставкасига кўпайтирилиб, 4 га бўлинадими?\nХусусий ишлаб чиқариш корхонаси 2019 йилда ЯСТ тўловчиси эканлигича қолди. Балансида кўчмас мулк, муддатида тугалланмаган қурилиш ва муддатида ўрнатилмаган ускуна йўқ. Юридик манзили ўзига қарашли уйда жойлашган, ишлаб чиқариш учун эса ХК жисмоний шахсдан жойни ижарага олган бўлса, у ДСИга қандай ҳисоб-китобларни (ер солиғи, ресурс солиқлари ва ҳ.к.) ва қайси муддатгача топшириши керак?\nКорхона (МЧЖ КҚ) ускуна етказиб берилиши учун импорт контракт тузди. Ўрнатиш ва монтаж қилиш унинг қийматига киради. Корхона мазкур ишларни бажарган норезидентларга меҳмонхона хизматлари – 119 640 000 сўм ва овқатланиш ҳақи – 9 977 644 сўмни тўлади. Солиқ кодексининг 182-моддасига асосан даромад солиғига 20%лик ставкада солиқ ҳисобланди. Унинг тўланадиган суммаси – 25 923 528,8 сўм ((119 640 000 + 9 977 644) х 20%). Норезидентларнинг даромадларига солиқни тўғри ҳисобладикми?\nУлгуржи савдо корхонамиз 2019 йил 1 январдан умумбелгиланган солиқларни тўлашга ўтди. Иш ҳақидан ташқари ходимларнинг озиқ-овқат ва йўл чипталари қийматини қоплаш учун қўшимча тўловларни жорий этмоқчимиз. 2019 йилда фойда солиғини ҳисоблашда ушбу қўшимча тўловлар чегириладиган харажатлар ҳисобланадими?\nТадбиркорлик фаолиятини амалга оширмайдиган хорижий ваколатхоналар 2019 йилда қайси солиқларни қандай ставкаларда тўлайдилар?\nХорижий инвестициялар иштирокидаги корхоналар ва хорижий фирмаларнинг ваколатхоналари чораклик молиявий ҳисобот тақдим этишлари зарурми?\nОбороти 3 млрд сўмдан ортиқ бўлган корхона статистика маълумотларига кўра кичик корхоналар жумласига киради (КТЯДРдаги маълумотлар). У солиқ ҳисоботларини қандай топширсин: кичик корхона сифатидами ёки йирик корхона сифатидами?\n2018 йил якунлари бўйича товарларни (ишларни, хизматларни) реализация қилишдан олинган тушуми 1 млрд сўмдан ошган якка тартибдаги тадбиркорлар Президентнинг «Ўзбекистон Республикасининг 2019 йилги асосий макроиқтисодий кўрсаткичлари прогнози ва Давлат бюджети параметрлари ҳамда 2020–2021 йилларга бюджет мўлжаллари тўғрисида»ги қарорининг (26.12.2018 йилдаги ПҚ-4086-сон) 8-бандига мувофиқ, 2019 йил 1 январдан умумбелгиланган солиқларни тўлашга ўтади.\nЎзбекистон бухгалтерлар федерацияси (ЎБФ) ўз аъзоларининг навбатдаги ҳисобот умумий йиғилишини ўтказди. Унда 2018 йил якунлари муҳокама қилинди, ЎБФнинг молиявий-хўжалик фаолияти тўғрисидаги, тафтиш комиссиясининг иши тўғрисидаги ҳисоботлар, шунингдек ЎБФнинг Иш режаси ва 2019 йилги бюджети тасдиқланди.\nКорхона умумбелгиланган солиқларни тўлайди. Муассисларнинг қарорига кўра корхона устав фондини камайтириш, шунингдек ҳисобланган дивидендларни тўлаш ҳисобига материалларни ҳисобга олувчи счётларда (1000) қайд этилган материалларни уларга беради. Материаллар корхона бухгалтериясида акс эттирилган қийматда (устамасиз) берилади. 1. Материалларнинг бу йўсинда берилиши товарларни (ишларни, хизматларни) реализация қилиш бўйича оборот ҳисобланадими? 2. Бу ҳолда ҚҚС бўйича солиқ солинадиган база юзага келадими, у қандай аниқланади? 3. Қандай бухгалтерия проводкалари акс эттирилиши лозим?\n1. ЭИЗ иштирокчиси божхона тўловлари, ҚҚС, ер, мол-мулк, фойда солиқлари ва ягона солиқ тўлови бўйича имтиёзларни баланс моддаларида қандай акс эттиради? 2. Корхона имтиёзни қўллаган бўлса, ТМБ импортида ҚҚСни ҳисобга олиш тартиби қандай?\nУлгуржи ва чакана савдо корхоналари дори воситалари ва тиббиёт буюмларини реализация қилади. Қонун ҳужжатларида дори воситалари ва тиббиёт буюмлари билан улгуржи ва чакана савдо қилиш соҳасида қандай солиқ имтиёзлари ва чекловлар назарда тутилган?\nСолиқлар давлат бюджетининг асосий даромад манбаи эканлигини биламиз. Шундай экан, бугунги кунда соғлом рақобат муҳитини шакллантириш, солиқ ва бошқа мажбурий тўловлар йиғилувчанлигининг зарур даражасини таъминлаш, хуфиёна секторда фаолият юритувчи шахслар фаолиятини легаллаштириш, солиқ тўловчиларнинг ўз солиқ мажбуриятларини ихтиёрий равишда бажаришига эришиш бюджет даромадларини оширишнинг асосий омиллари сифатида қаралади.\nАкциядорлик жамияти импорт ускуна (экскаватор) етказиб берилиши учун шартнома тузди. Шартнома шартларига кўра унга кафолатли хизмат кўрсатиладиган давр – 1 йил. Фойдаланиш пайтида айрим деталлари ишдан чиқди. Етказиб берувчи нуқсонли эҳтиёт қисмлар ўрнига янгиларини текинга жўнатди. БЮДда ушбу деталларнинг қиймати кўрсатилган. Харажатлар таркиби тўғрисидаги низомга (1.5.1.2-банд) кўра, асосий ишлаб чиқариш воситаларини барча турда тузатишларни хўжалик юритувчи субъектнинг ўз кучи билан ўтказиш маҳсулот (ишлар, хизматлар) таннархига киритилади. Таъмирлаш учун эҳтиёт қисмлар қийматини ишлаб чиқариш таннархига киритиш керакми? Бу уни асоссиз ошириш бўлмайдими? Ушбу вазият қандай проводкалар билан акс эттирилади?\nТашкилотимиз аукционда (электрон савдоларда) бошқа ташкилотнинг (МЧЖ) 100 фоиз улушини сотиб олди. Бизга улушнинг 100%и сотиб олинганлиги қайд этилган электрон онлайн-аукционда иштирок этганлигимиз тўғрисида баённома тақдим этдилар. Келгусида уни сотмоқчимиз. 1. Келгусида сотишни кўзлаб сотиб олинган улуш бухгалтерия ҳисобида қандай акс эттирилади? 2. Бунда қандайдир солиқ оқибатлари юзага келадими?\nКорхона (МЧЖ) тақсимланмаган фойда ҳисобига устав фонди ва резерв капиталини кўпайтирмоқчи. Бунда 2019 йилда солиқлар тўланадими?\n№03 15 январь 2019\n№01-02 8 январь 2019


ОДАМ САВДОСИ ЁҲУД ЎЗ БОЛАСИ УСТИДАГИ САВДО. – Nasihat.uz\nАчинарли ва ўйга солувчи холат эса Аллоҳ таоло бир бандасини фарзанд неъмати билан неъматлантирди у банда эса қизи олдидаги ҳаққини адо қилиш ўрнига ўз боласини сотиб юборишгача борганлигидир. Сотиш даврида эса буюм сотгандек хотиржам савдолашганлигидир. Наҳотки ўз боласини сотиш билан ўз обрўси ошиб қолса ёки арзимаган пул ва қизининг бир умир азобланиб яшаши эвазига у бой бўлиб қолса. Олган пулини хотиржам ишлата олса. Хар сафар қўлига пул ушлаганида фарзанди, жигаргўшаси ёдига тушмаса. Фарзанди ҳақида заррача қайғу чекмаса. Боласининг келажаги унга зарра каби қизиқиш уйғотмаса. Шукур қилиш ўрнига фарзандини сотиш билан ўзини шу замонддаги кайфи сафосини ўйлаб охиратини ўйламасдан ўзини абадий азобга ташлашига нима мажбурламоқда… Ахир ўз ватандошларимиз орасида фарзанд талаб оилалар қанча, улар ҳар олган нафасида Аллоҳдан солиҳ ва солиҳа фарзанд сўраб умир ўтказмоқдалар.\n“Эй, имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш дўзахдан сақлангиз…”.\n“Мол-мулк, фарзандлар дунё ҳаётининг зийнатидир…”деган.\nТошкент шаҳар Олмазор тумани бош имом-хатиби:\nТошкент шаҳар Олмазор тумани “Имом Бухорий”\nжоме масжиди имом-хатиби: С.А.Абдурашидов\nимом-хатиби ОДАМ Олмазор тумани С.А.Абдурашидов\n← ҚАЙНОНА-КЕЛИН МУНОСАБАТЛАРИ\nУМРАГА БОРУВЧИ АЁЛЛАРГА ТАВСИЯЛАР →


Грузия сайловларнинг иккинчи турига тайёрланмоқда: қурга парламентдаги 50 та ўрин тикилган (тўплам)\n- Эски Қозон шаҳрининг йўқ қилиниши (фотогалерея)\n- Паралимпия муҳожир-чемпионни бошпанадан маҳрум қилишмоқда. Роман Полянский – Донбасдан келган мажбурий муҳожир ва Риода Паралимпия Ўйинлари чемпиони. Урушдан сўнг у бошқа муҳожирлар билар бирга Одессадаги "Куяльник" санаторийда бепул яшаб юрган. Лекин энди санаторий ундан барчасига пул талаб қилмоқда, муҳожирларга бериладиган нафақа эса ҳатто озиқ-овқатига ҳам етмайди (видео)\n- Қутқарувчилар акулага мўлжалланган тўрга кириб қолган китни озод этишди. Қутқарувчилар жамоаси Австралиядаги Куинсленд штати қирғоғидан букри китнинг урғочисига унинг боласини тўрдан чиқариш учун ёрдамга келди (видео )\n- Грузия сайловларнинг иккинчи турига таёрланмоқда: қурга парламентдаги 50 та ўрин тикилган (видео)\n- Паспортсиз 10 йил. 61-ёшли Павлодар шаҳри яшовчиси Любовь Кочергина умр бўйи бирор марта нафақа олгани йуқ, чунки у 10 йилдан буён ўз ҳужжатларини тиклай омаяпти (Директ видеоси)\n- Денгиз тўлқинланмоқда: Ялтадаги пўртана (Директ видеоси)\n- Болалар учун мўлжалланмаган кинокадрлар. Қозоғистоннинг жиноят ҳақидаги киноси машҳурлик сири нимада? (Директ видеоси)\n- Россия ва Украинадаги ақлий заковат даражаси қандай? Москва кўчаларида тадқиқот (Директ видеоси)


Ўчириб бўлмайдиган вирус Android смартфонларининг чорак қисмига таҳдид солмоқда - Terabayt.Uz\nАнтивирус яратувчи Doctor Web компанияси Android.Xiny Troyan'лар оиласининг янги намуналари бўйича тадқиқот ўтказди.\nМутахассислар Troyan'ни 2015 йилдан бери билишади, аммо у жуда яшовчан бўлиб чиқди ва бузғунчилар тобора унинг янги версияларини яратишда давом этишмоқда. Зараркунанда дастур Android 5.1 версиясигача бўлган қурилмаларда ишлайди. Шуни таъкидлаш лозимки, операцион тизимнинг бундай эски версияларидаги қурилмалар ҳали ҳам катта масштабни, яъни қурилмаларнинг 25% ини ташкил этади.\nXiny'нинг асосий вазифаси қурилмага фойдаланувчи рухсатисиз ўзбошимчалик билан ишлайдиган иловаларни ўрнатиш бўлиб, бу бузғунчиларга ўрнатилгани учун пул тўланадиган бошқа дастурлар орқали пул ишлаш имкониятини беради. Troyan мобил қурилмалар учун дастурий таъминот тўпламлари ва ҳатто расмий илова каталоглари, шу жумладан, Google Play орқали тарқалади.\nСмартфон ёки планшетга тушган Troyan дастурий таъминотга ортиқча бўлган, сезилмас дастурни ўрнатиш ўрнатиш учун root'га киришга ҳаракат қилади. Бундан ташқари, Troyan ҳаддан ташқари кўзга ташланиб, халақит қиладиган рекламаларни ҳам намойиш эта олади. Бироқ, унинг энг ёқимсиз хусусияти бу - ҳимоя қилиш тизимидир. Troyan'ни олиб ташлаш деярли иложсиз.


Самарқандда ноқонуний қурилишларга рухсат берган ҳокимнинг собиқ ўринбосарига жиноий иш қўзғатилган\n19:50 / 21.06.2019 21322\nБугун, 21 июнь куни Самарқандда вилоят прокуратураси ва бошқа ҳуқуқ-тартибот идоралари раҳбарлари билан учрашувда ноқонуний қурилиш бўйича бир қатор саволларга жавоб берилди.\nЖумладан, ноқонуний қурилишларга шароит яратиб берган, қурилиш учун қарор имзолаган ҳоким ва ўринбосарларга бериладиган ҳуқуқий баҳо масаласига вилоят прокурори ўринбосари Сирожиддин Усмонов ҳамда прокуратуранинг бошқа ходимлари томонидан аниқлик киритилди, деб хабар бермоқда Kun.uz мухбири.\nМаълум бўлишича, шаҳар ҳокимининг собиқ ўринбосари Талант Эсиргапов Самарқанд шаҳрида қурилиш ва ер бериш масалаларини амалга оширишда мансаб сохтакорлигини амалга оширган. Хусусан, Т.Эсиргапов ва бир қатор мансабдор шахслар устидан Ўзбекистон Республикаси Жиноят кодексининг 209-моддаси (Мансаб сохтакорлиги) билан жиноят иши очилган.\n«Самарқанддаги мазкур муаммо бўйича бир йил олдин хатлов ўтказилганида 159та ноқонуний қурилиш ишлари олиб борилаётгани аниқланган. Жумладан, бир қанча қарорларга Самарқанд шаҳар ҳокимининг ўша пайтдаги ўринбосари Т.Эсиргапов имзо қўйган. Аниқроғи, 2018 йилнинг сентябрь – декабрь ойларида Самарқанд шаҳар ҳокими Фурқат Раҳимов хорижда хизмат сафарида бўлган вақтларида Т.Эсиргапов 30дан зиёд қарорларга имзо қўйиб берган. Бу ҳолат вилоят прокуратураси томонидан ўрганилиб, ноқонуний қарорларни қабул қилгани ва мансаб сохтакорлигига йўл қўйгани учун Т.Эсиргапов ҳамда Самарқанд шаҳар ҳокимлигининг бошқа мансабдор шахсларига нисбатан жиноий иш қўзғатилган. Бу бўйича вилоят прокуратураси томонидан тергов ҳаракатлари олиб борилмоқда», — деди прокуратура вакили.\nМаълумот учун, Талант Эсиргапов Самарқанд шаҳар ҳокимининг иқтисодиёт ва тадбиркорлик масалалари бўйича биринчи ўринбосари бўлган. Айни вақтда бу лавозимда Акрам Ўрозқулович Эгамов ишламоқда.


Ўзбекистон 19:47 / 13.06.2018 3130\nАдлия вазирлиги ҳузурида Жамоатчилик кенгаши иш бошлагани ҳақида хабар берган эдик. Ушбу кенгаш Президентининг “Ўзбекистон Республикаси Адлия вазирлиги фаолиятини тубдан такомиллаштиришга доир ташкилий чора-тадбирлар тўғрисида”ги қарорига асосан тузилди.\n2018 йилнинг 13 июнида ушбу кенгашнинг йиғилиши ўтказилди. Уни адлия вазири Р.Давлетов ва Жамоатчилик кенгаши раиси А.Мардиев олиб борди. Дастлаб Жамоатчилик кенгашининг таркиби таништирилди. Йиғилишда Кенгашнинг олдига қўйилган вазифалар, амалга ошириладиган ишларнинг “йўл харитаси”, келгуси режалар бўйича фикр мулоҳазалар алмашинди.\nШундан сўнг кенгашнинг асосий вазифаси, уларни бажаришда эътибор қаратилиши лозим бўлган жиҳатларга алоҳида урғу беришди. Таъкидланишича, кенгаш ўз фаолиятини уч йўналишда олиб боради. Бунда улар асосий эътиборни қуйидаги масалаларга қаратишлари белгиланди:\nМаълумот ўрнида айтиш жоизки, Жамоатчилик кенгашининг таркибига парламент вакиллари, вазирлик фахрийлари, нодавлат нотижорат ташкилотлари ва журналистлар киритилди. Кенгаш Адлия вазирлиги ҳузуридаги маслаҳат органи сифатида жамоатчилик асосида ишлайди.\nЙиғилиш сўнггида, Жамоатчилик кенгаши аъзолари учун вазирликнинг “Адлия органлари тарихи” музейига экскурсия ташкил этилди.


Пекинда ўтадиган Ёзги Олимпиада ўйинлари машъаласи ëқилди\nОлимпиада ўйинлари машъаласини ёқиш маросими Грециянинг қадимий Ҳера ибодатхонасида бўлиб ўтди. Бу ерда хавфсизлик чоралари кучайтирилганига қарамай, Тибет мустақиллигини қўллаб-қувватловчилар Хитой расмийси маърузасини бузишга маваффақ бўлди.\nГрецияда ёқилган Олимпиада машъаласи Хитойга етиб боргунча 20 давлатни кесиб ўтиши керак. Шунингдек, машъалани Тибет орқали ҳам олиб ўтиш режалаштирилган. Бироқ кўпгина инсон ҳуқуқлари ташкилотлари Олимпия машъаласини Тибетдан олиб ўтмасликка чақирмоқда.\nГрециядаги маросимдан бир кун аввал Халқаро Олимпия қўмитаси раҳбари Жак Рогге Ёзги Олимпиада ўйинларини Хитойда ўтказиш қарорини яна бир бор ҳимоя қилган эди.


АҚШдаги маиший техника дўконларидан тортиб, Венгриядаги озиқ-овқат бозорлари ва Польшадаги ёқилғи қуйиш шохобчаларигача, юқори ёқилғи нархлари ҳамда таъминот занжирларидаги узилишлар туфайли истеъмол моллари нархлари кўтарилмоқда, натижада бутун дунё бўйлаб оилалар ва ширкатлар иқтисодий қийинчиликларга йўлиқмоқда.\n“Associated Press” (AP) агентлиги хабар беришича, юқори инфляция озиқ-овқат, газ ва бошқа маҳсулотлар нархининг ошишига олиб келмоқда. Ривожланаётган мамлакатларда аҳвол айниқса оғирдир.\n“Камроқ истеъмол қилаётганимизни пайқадик”, деди Венгрия пойтахти Будапешт шаҳридаги озиқ-овқат бозорини айланиб юрган Габор Парди AP агентлиги мухбирига.\n“Энг арзон нарсаларни тежамкор харид қилишга ҳаракат қиляпмиз, гарчи уларнинг кўриниши унча зўр бўлмаса ҳам”.\nCOVID-19 пандемияси бошланганидан кейин жорий қилинган чекловлар кўплаб мамлакатларда бекор қилиниб, истеъмолчилар талаби қайта тикланган бўлишига қарамай, инқирознинг иқтисодий таъсири ҳамон сезилмоқда.\nЭндиликда инфекциянинг навбатдаги тўлқини ҳамда коронавируснинг янги омикрон штамми туфайли айрим мамлакатлар ўз чегараларида назоратни кучайтирмоқда ва бошқа чекловларни жорий қилмоқда. Бу эса глобал иқтисодий тикланишга таҳдид солади.\nОмикрон варианти аниқланиши ортидан заводлар, портлар ва юк тарқатиш пунктлари вақтинча ёпилиши ҳақида хавотир юзага келди, натижада нархлар янада кўтарила бошлади.\nАҚШда жойлашган «High Frequency Economics» тадқиқот маркази иқтисодчиси Рубила Фаруқий AP агентлиги билан суҳбатда:\n«Инфекцияларнинг янги босқичи таъминот занжирларини янада кўпроқ издан чиқариши мумкин, бу эса инфляция ошишига қўшимча босим бўлади», деди.\nЯнги штаммнинг иқтисодий таъсири инфляция даражаси шусиз ҳам юқори бўлган Шарқий Европа мамлакатларида айниқса кўп сезилмоқда.\nБудапешт озиқ-овқат бозоридаги қассоб Илдико Серфозо мижозлар товарларини улгуржи нархларда харид қиладиган халқаро озиқ-овқат тармоқларига кўпроқ қатнай бошлаганни айтди.\n"Харидорлар нарх-навога сезгир, шунинг учун маҳсулотларимиз юқори сифатли бўлса ҳам, кўпинча бизни четлаб ўтади", дейди у.\n"Инфляция биз учун яхши эмаслигини пайқаяпмиз... Фарзандларим оилавий бизнесимизни давом эттиришни истамаётганидан мамнунман. Бу бизнесда катта келажак кўрмаяпман".\nВенгрия яқинидаги Польшада 71 ёшли нафақахўр Барбара Гротовска пойтахт Варшавада чиқинди йиғиш тўлови қарийб уч бараварга кўпайиб, 88 злотийга (21 доллар) кўтарилганини айтди. У, шунингдек, мой нархи учдан бирга кўтарилиб, 10 злотийга (2.40 доллар) етганидан шикоят қилди.\nИнфляция тез суръатда ошиб бораётгани бутун дунё бўйлаб бизнес раҳбарлари ва иқтисодчиларни ҳайратда қолдирди.\n2020 йил баҳорида коронавирус глобал иқтисодиётни издан чиқарганди. Ўшанда ҳукуматлар кескин карантин чекловларини жорий қилди, корхоналар ёпилди ёки иш соатларини қисқартирди, оилалар уйда ўтиришга мажбур бўлди. Бундан ташқари, ширкатлар буюртмаларни бекор қилди ва режалаштирилган инвестицияларни тўхтатди.\nИқтисодий фалокат олдини олиш мақсадида бадавлат давлатлар, айниқса, АҚШ триллионлаб доллар қийматга эга ҳукумат ёрдам дастурини жорий қилди. Бундай кўламдаги иқтисодий чоралар Иккинчи Жаҳон уруши йилларидан бери кўрилмаган эди. Шунингдек, иқтисодий фаолликни жонлантириш мақсадида марказий банклар фоиз ставкаларини пасайтирди.\nАммо иқтисодни жонлантиришга қаратилган бу саъй-ҳаракатлар кутилмаган оқибатларга ҳам олиб келди. Хусусан, истеъмолчилар давлат ёрдами ҳамда паст фоиз ставкаси билан олинган қарзлар ёрдамида кўпроқ сарфлай бошлади, вакциналар ишлаб чиқилгани одамларни ресторан, бар ва дўконларга қайтишга ундади. Натижада талаб миқдори таклиф миқдорига ета олмай қолди.\nПортлар ва юк тақсимлаш бўлимларида юк тўпланиб қолди ва глобал таъминот занжирларидаги узилишлар натижасида нархлар кўтарила бошлади. Қолаверса, COVID-19 вирусининг янги тўлқинлари Осиёдаги завод ва портлар вақтинча ёпилишига сабаб бўлди.\nНатижада нархлар катта суръатда ўса бошлади. Халқаро валюта жамғармасининг ҳисобларига кўра, бу йил жаҳон бўйлаб истеъмол моллари нархлари 4.3 фоизга ошади. Бу 2011 йилдан бери кузатилган энг катта ўсишдир.\nЭнг юқори инфляция кўрсаткичлари Марказий ва Шарқий Европанинг ривожланаётган мамлакатларида кузатилмоқда. Хусусан, Литвада 8.2 фоиз, Эстонияда 6.8 фоиз ва Венгрияда 6.6 фоиз инфляция қайд этилди. Европанинг энг тез ривожланаётган иқтисодларидан бири бўлган Польшада октябрь ойида инфляция 6.4 фоизни ташкил қилди.\nВаршавадаги сабзавот дўконидаги бир нечта харидор нон каби асосий маҳсулотлар нархи ошиб бораётганидан хавотирда эканлигини айтишди.\n44 ёшли сабзавот сотувчи Пётр Молак картошка, олма ёки сабзи нархини кўтаришга мажбур бўлмаганини, бироқ Испания ва Италиядан келадиган помидорнинг нархи анча ошганини айтди.\nМарказий ва Шарқий Европада маҳаллий валюталар АҚШ доллари ва еврога нисбатан заифлашаётгани туфайли импорт қилинадиган маҳсулотлар ва ёқилғи нархлари ошмоқда.\nВенгрия валютаси форинт сўнгги олти ой ичида долларга нисбатан тахминан 16 фоизга арзонлади. Бу Венгрия марказий банкининг мамлакат рақобатбардошлигини сақлаб қолиш ва арзон ишчи кучини излаётган хорижий компанияларни жалб қилиш стратегиясининг бир қисмидир, деди Будапештдаги «Hold Asset Management» инвестиция ширкати портфель менежери Солт Баласси.\nАммо импорт қилинадиган маҳсулотлар нархи кескин ошди. АҚШ долларида белгиланадиган нефть нархи кўтарилаётгани боис ёқилғи нархлари ҳам рекорд даражага кўтарилди.\n"Венгрия форинти ва минтақадаги барча валюталар доимий равишда заифлашаётгани сабабли, нефтнинг бизнинг валюталаримиздаги нефть нархи доимий равишда ошиб боради", деди Баласси.\nЖорий ойда бензин нархи 506 форинтга (1.59 доллар) ва дизель нархи 512 форинтга (1.61 доллар) етди, натижада Венгрия ҳукумати ёқилғи қуйиш шохобчаларида нархни 480 форинтдан (1.50 доллар) оширмасликни буюрди.\nБаласси бу чора можарларга бир оз енгиллик туғдирса-да, ҳукмрон ўнг қанот партия яқинлашиб келаётган сайловлар арафасида рейтингини ошириш мақсадида бундай қарорга келганини тахмин қилди.\n"Бу, шубҳасиз, катта иқтисодий камчиликларга эга сиёсий қарор, аммо хўжаликларни хурсанд қилади", деди у.\nПольшанинг марказий банки ҳам иқтисодий ўсишни рағбатлантириш ва ҳукмрон партия қўллаб-қувватланишини таъминлаш мақсадида инфляция ошиқча кўтарилишига йўл қўйгани учун танқидга учраб келади.\nПольша марказий банки нархларни пасайтириш мақсадида октябрь ва ноябрь ойларида икки марта фоиз ставкаларини оширди. Венгрия марказий банки эса жорий йилда олти марта ставкаларни қадам-бақадам кўтарди.\nЖаҳон банки бош иқтисодчиси Кармен Рейнхарт агар марказий банклар инфляцияни назорат қилиш учун агрессив чора кўрса, иқтисодий тикланиш издан чиқиши мумкинлигини айтди.\nИқтисодчи озиқ-овқат нархлари кўтарилаётгани, бу ҳолат биринчи навбатда ривожланаётган мамлакатлардаги камбағалларга қийинчилик туғдираётганидан хавотир изҳор қилди.\n"Озиқ-овқат нархлари ижтимоий тартибсизликлар учун барометрдир" деди у.\nИқтисодчи 2010 йилда бошланган араб баҳори қўзғолонларига қисман озиқ-овқат нархларининг ошиши сабаб бўлганини қўшимча қилди.


Effect.uz журналистлари суд биносидаги воқеадан кейин қидирувга берилди – Газета.uz\nАкбар Нуримбетов (кепкада) и Элёрбек Таджибаев.\nEffect.uz журналистлари суд биносидаги воқеадан кейин қидирувга берилди\nEffect.uz сайтининг икки мухбири январь ойида жиноят ишлари бўйича Термиз туман судидаги ҳодисадан сўнг қидирувга берилиб, сиртдан ҳибсга олинди. Улар ҳокимият вакилига қаршилик кўрсатиш ва терговга ёки суд ишларининг ҳал қилинишига халақит берганликда сиртдан айбланмоқда. Ўз навбатида, нашр раҳбари ходимларининг бирига чақирув қоғози келмагани, бири икки марта прокуратурага борганини маълум қилди. Ҳодиса тафсилотлари.\n7 апрель 2021, 13:53 Жамият\nEffect.uz интернет-нашри мухбирлари жиноят ишлари бўйича Термиз туман суди биносидаги воқеадан кейин қидирувга берилиб, сиртдан ҳибсга олинди, деб хабар қилди Ўзбекистон Бош прокуратураси матбуот хизмати.\nЭлёрбек Тожибоев ва Одил Бегимкулов.\nЯнварь ойида нашр жиноят ишлари бўйича Термиз туман суди биносидан мухбирлар Элёрбек Таджибаев, Акбар Нуримбетов ва Хамиджон Аҳмедов иштирокидаги иккита видеони (биринчиси 600 мингдан ортиқ кўрилган, иккинчиси — 180 мингдан ортиқ) эълон қилган эди. Дастлабки икки мухбир суд раиси Одил Бегимқулов билан зиддиятга киришиб, бошқа даъвогарлар билан биргаликда унинг кабинетига суд мажлисидан олдин киришган. Ўша мажлисда катта миқдордаги фирибгарликда айбланган Икром Худояровга нисбатан ҳукм чиқарилиши керак бўлган.\nСудья унинг рухсатисиз уларнинг кабинетга киришга ҳақлари йўқлигини таъкидлаган. Томонлар узоқ вақт тортишган, журналистлар аввал судьянинг талаби ва ҳуқуқни муҳофаза қилиш органлари ходимларининг уларни олиб чиқишга уринишларига қарамай, ичкаридан чиқишни рад этишган, лекин охири хонани тарк этишган. Судланувчининг опаси Гўзал Худоярова суд раиси Одил Бегимқуловни «ўғри ва фирибгар» деб атаган.\nГўзал Худоярова (чапда) ва Икром Худояров.\nСуд жараёнида журналистлар судья ва прокурор ёрдамчиси билан суд мажлисининг видеоёзуви ҳақида баҳслашишда давом этишган. Натижада Одил Бегимқулов суд жараёни давомида тартибни бузганликларини айтиб, уларни суд залидан чиқиб кетиши тўғрисида қарор қилган.\nСудьялар олий кенгаши ушбу ҳолатга ҳуқуқий баҳо бериш учун бош прокурорга тақдимнома киритди.\n«Effect.uz ходимларининг суд раиси хизмат хонасига бостириб кириб, суд мажлисида иштирок этиш ва жараённи тасвирга олишни ўта қўпол тарзда талаб қилиши журналист одобига зид хатти-ҳаракат, суд мустақиллиги ва судья дахлсизлигига очиқдан-очиқ тажовуз ва ҳурматсизлик», — дейилади кенгаш баёнотида.\nКенгашнинг қайд этишича, журналист ёки блогерларнинг очиқ суд мажлисида иштирок этишига ҳеч қандай монелик йўқ. Бироқ, процессуал қонунчилик талабига кўра, суд жараёнини тасвирга олишга рухсат бериш (тарафларнинг фикрини инобатга олган ҳолда) суд мажлисига раислик қилувчи томонидан ҳал этиладиган масала.\nТекширув ва тергов\nСурхондарё вилояти Термиз тумани прокуратураси ушбу ҳодиса юзасидан терговга қадар текширув ўтказди ва Жиноят кодексининг 236 (суд ишларини тергов қилишга ёки ҳал қилишга аралашиш) ва 219- моддалари (ҳокимият вакили ёки фуқаролик бурчини бажарувчи шахсга қаршилик кўрсатиш) билан жиноят иши қўзғатди. Тергов Сурхондарё вилояти прокуратураси томонидан олиб борилмоқда.\n«Тергов давомида Effect.uz`нинг икки мухбири ва жиноий ишда иштирок этган бир аёл тергов органи томонидан бир неча бор чақирилганига қарамай, номаълум сабабларга кўра прокуратурага келишдан бош тортишди», — дейилади хабарда.\nНатижада, икки журналистга — Элёрбек Таджибаев ва Акбар Нуримбетовга Жиноят кодексининг 219-модданинг биринчи қисми (хизмат вазифасини бажараётган ҳокимият вакилининг қонуний фаолиятига ёки фуқаровий бурчини бажараётган шахсга фаол қаршилик кўрсатиш), 219-модданинг 2-қисми (шахсларни қандай шаклда бўлмасин ўзининг хизмат вазифасини бажариш ёки фуқаровий бурчини бажаришдан воз кечишга, шунингдек қонунга хилоф ҳаракатлар содир этишга мажбур қилиш) ва 236-модданинг 1-қисми (терговга ёки суд ишларини ҳал қилишга аралашиш) бўйича сиртдан айблов эълон қилинди. Уларга нисбатан сиртдан суд ҳибсга олиш тарзидаги эҳтиёт чорасини тайинлади.\nБош прокуратура маълумотларига кўра, Гўзал Худаярова Жиноят кодексининг 139-модданинг 3-қисмининг «а» ва «г» бандлари (оғир ёки ўта оғир жиноят содир этишда айблаб ва ғаразгўйлик ёки бошқа паст ниятларда қилинган туҳмат) билан укасини ишини кўриб чиқаётган «судьянинг шаъни ва қадр-қимматини ҳақоратлагани ва камситгани» ҳамда 140-модданинг учинчи қисмин «а» банди (жабрланувчини ўз хизмат ёки фуқаролик бурчини бажариш билан боғлиқ ҳақорат) учун сиртдан айбланган. Шунингдек, унга нисбатан «тилхат» эҳтиёт чораси қўлланилиб, унга ҳам нисбатан қидирув эълон қилинган.\nХамиджон Аҳмедов (чапда).\nЎз навбатида, Effect.uz сайтининг яна бир мухбири Хамиджон Аҳмедов терговга қадар текширув пайтида ва тергов давомида тергов органига келган, дейилади хабарда.\nEffect.uz раҳбари Акмалхон Эшонхонов «Газета.uz»нинг илтимосига биноан Элёрбек Таджибаев чақирув олмаганлигини, Акбар Нуримбетов эса фақат 30 март куни 23 мартда прокуратура ҳузурига келиш учун чақирув олганини айтди. Унга кўра, Элёрбек Таджибаев икки маротаба прокуратурага келган, Акбар Нуримбетов касаллиги сабабли тергов органига бора олмаган.\nБош прокуратура Элёрбек Таджибаев прокуратура биносига бир марта борганини, аммо адвокат чақирилиши зарурлигини айтиб, кўрсатма беришдан бош тортгани ва терговчиларнинг чақириғига қарамай, келмаганини маълум қилди.


Бердимуҳаммедов биринчиси эмас: ўлганга чиқарилган давлат раҳбарлари\n20:44 / 22.07.2019 104153\nТуркманистон президенти Гурбангули Бердимуҳаммедовнинг ўлими тўғрисидаги тасдиқланмаган хабар яшин тезлигидан дунёни айланиб чиқди. Кейинчалик бир неча расмий туркман манбалари томонидан хабар рад этилди. Ҳозирча Бердимуҳаммедовнинг ўзи оммага кўриниши бериш орқали бу миш-мишларни рад этишни лозим топгани йўқ.\nТарихга назар ташласак, қатор давлатлар раҳбарлари тириклик чоғларида ўлдига чиқарилганига гувоҳ бўлиш мумкин. ОАВ, хусусан телевидение ривожланмаган пайтларда, ҳатто газеталар ҳам бўлмаган даврларда бундай миш-мишлар кўп тарқалган ва уларни рад этиш осон бўлмаган. Сабаби, аксарият одамлар шоҳни ёки қиролнинг тиригини ёки суратини кўрмаган, қиёфаси ҳақида тасаввурга эга бўлмаган. Давлат раҳбари ўз тириклигини исботлаши ҳам осон бўлмаган, сабаби ўша – жонли кўрсатишнинг иложи йўқ, одамлар эса кўпроқ салбий овозаларга кўпроқ ишонади.\nБобур Мирзонинг набираси Жалолиддин Акбар ҳам суиқасд қурбони бўлиб, маълум пайт оғир аҳволда ётганида унинг ўлгани ҳақида миш-мишлар болалайди ва душманлари ғимирлаб қолишади. Аммо тез орада оёққа турган ҳукмдор шаҳарларни айланиб аҳолини тинчлантириб чиқади.\nЎтмиш-ку тушунарли, лекин замонамиз президентларининг ўлими ҳақидаги хабарлар ҳам вақти-вақти билан тарқалиб туради.\n1996 йилнинг ноябрь ойида Россия президенти Борис Ельцин ўз ваколатини бош вазир Виктор Черномирдинга топширди ва юрагидаги дардини операция қилдириш учун даволанишга кетди. Тарқалган иттифоқнинг талотўплари босилмаган, Россия иқтисоди ва сиёсати чуқур таназзулда бўлган, камига Чеченистон ва Афғонистонда Россияга душман кайфиятида бўлган кучлар бош кўтара бошлаган пайтлар эди. Бундай вазиятда президентнинг ўлими ҳақида хабарлар ҳақиқий шов-шувларни келтириб чиқарди.\nЛекин Борис Ельцин операциядан эсон-омон чиқади ва яна 4 йил президентлик қилади. Аммо 1998 йилда ҳам унинг ўлими ҳақида хабарлар тарқалган.\nВенесуэланинг собиқ президенти, АҚШга қарши жарангдор хитоблари билан танилган Уго Чавес охир-оқибат чиндан ҳам ракдан ўлди. Аммо унга қадар бир неча марта унинг жони узилгани тўғрисида хабарлар тарқалган ва шунча марта Чавеснинг ўзи ёки сафдошлари бу хабарларни рад этишганди. Бундай хабарлар бежиз тарқалмасди. Чавес ўзини АҚШга қарши муқаддас урушга бел боғлаган қаҳрамон сифатида тақдим қилар, имкон туғилганда «катта оға»нинг жиғига тегишини қўймас, ўзига нисбатан суиқасдлар мунтазам тайёрланиб келишини таъкидларди. Унинг айрим фикрлари чиндан ҳам ўйга толдирарди. Лотин Америкасининг қатор президентларида саратоннинг оғир турлари бирин-кетин аниқланар ва улар навбати билан жон берарди. Чавес эса АҚШ рак касаллигини юқтириш йўлини топганини таъкидларди.\nЖумладан Чавеснинг дўсти, Аргентина президенти Нестор Киршнер 2012 йилда, 60 ёшида ичак саратонидан ўлди. Унинг ўрнини эгаллаган беваси Кристина Фернандес де Киршнерда эса қалқонсимон без раки аниқланди. 2013 йилда Чавеснинг ўзи вафот этган бўлса, кейинчалик ҳам бу жараён давом этди.\nБразилия президенти Лула да Сильва 66 ёшида томоқ, унинг ўрнига келган Дилма Руссефда сут бези раки аниқланди. Бундай диагноз Парагвай президенти Фернандо Луго, Боливия президенти Эво Моралес, Колумбия президенти Хуан Мануэл Сантос Кальдеронда ҳам борлиги ташхислар орқали ўз тасдиғини топган.\nКубанинг ярим асрлик раҳбари ўз ҳаёти давомида 100дан 200тагача суиқасдга учрагани ҳақида унинг тансоқчиларидан бири ўз китобида ёзган. Аммо айрим маълумотларга кўра, Кастрога 600дан ортиқ суиқасд уюштирилган, лекин шунга қарамай бу уринишлар бирор марта муваффақиятли якунланмаган. Юқоридаги рақамларга кўпчилик шубҳа билан қараса-да, Фидель Кастро энг кўп суиқасдга учраган давлат раҳбари экани ўз исботини топган. Шу боис, Куба раҳбарининг ўлими тўғрисидаги хабарлар ҳам жуда кўп янграб турган ва шунча марта рад этилган.\nШунга қарамай, Фидель Кастро 2016 йилда, 90 ёшида ажали етиб вафот этди.\nСССРнинг биринчи ва охирги президентининг ўлими тўғрисидаги хабар 2015 йилда тарқалганди. Аммо тез орада «Горбачев жамғармаси» вакиллари томонидан рад этилди. Ғалати ислоҳотлари билан миллионлаб инсонларнинг ғазабига дучор бўлган Михаил Горбачев ҳамон тирик ва турли тадбирларда мунтазам қатнашиб туради, сиёсий фикрлар билдиради.\nНазарбоевнинг президентликдан кетиши катта шов-шувларга сабаб бўлган бўлса, унинг ўлими ҳақидаги ёлғон хабар ҳам яшин тезлигида ижтимоий тармоқларни айланиб чиқди ва ҳатто айрим расмий ахборот дастурлари ҳам бу янгилик билан бўлишдилар. Аммо қардош қозоқлар йўлбошиси соғ-саломат ва ўз вазифаларини бажармоқда. Бу ҳақда бир неча расмий манба маълумот берган.\nМақола тайёрланаётган бир пайтда Туркия президенти Ражаб Тоййиб Эрдўғаннинг ўлими ҳақидаги хабарлар тарқалди ва Исроилнинг бир неча сайтлари бу маълумотни расман тарқатишга ҳам улгурди.\nТуркманистон президенти телеканал орқали кўриниш берди\nГурбангули Бердимуҳамедов Шавкат Мирзиёевни туғилган куни билан табриклади\nТуркманистон элчихонаси Бердимуҳаммедовнинг ўлими ҳақидаги хабарларни рад этди


Поклик ва тўғрилик бош шиоримиз бўлсин! - Халқ сўзи\n10:15 08 Ноябрь 2019 Жамият\nДунё адабиётининг кўзга кўринган вакилларидан бири Виктор Гюго: “Буюкликка энг яқини ҳалолликдир”,– деб ёзган эди. Дарҳақиқат, инсонни безаб турадиган фазилатлар жуда кўп, аммо улар ичида поклик ва тўғриликка етадиган ноёб бойлик йўқ. Айниқса, бугунги туб ислоҳотлар замонида Ватанга садоқат, халққа меҳр-муҳаббат, ватанпарварлик, миллатпарварлик ғояларининг асосий мезони ҳалолликдан иборат бўлмоғи лозим.\nБу борада ўтмиш бобокалонларимиз бизга ибрат намуналарини кўрсатиб кетишган.“Билим, маърифат, албатта, яхши ахлоқ билан безатилмоғи лозим”, – деб айтади Абу Наср Фаробий.Ахлоқнинг таг заминида эса, энг аввало, тўғрилик ётади. Тўғрилик дегани ўз манфаатларини ўйлаб, нафсига қул бўлмасдан кўпчиликни ўйлаш, халқ учун, эл учун қўлидан келган яхшиликларни қилиш ,фидойилик демакдир. “Тўғри бўлсанг, ўсиб бориб гул бўласан, эгри бўлсанг, охир бориб, кул бўласан”,– дейди доно халқимиз. Ҳар қандай ёмонликнинг, ёвузликнинг, эгриликнинг илдизи битта – жаҳолат. Илм эса жаҳолатни ҳамиша қоралайди. Жаҳолатнинг тилимизда кўринишлари жуда кўп: ўғрилик, қотиллик, ғийбатчилик, чақимчилик ва ҳоказо. Бу иллатлар бир киши мисолида содир бўлиши мумкин, аммо улар ичида ҳаммасидан ўтиб тушадигани, асорати фақат шу ишни қилган инсонга эмас, атрофдагиларга, бутун бир авлодга татийдигани, жамиятни чиришга, парокандаликка олиб борадигани борки, у порахўрлик, тамагирлик деб аталади.\nЗамонавий тил билан атаганимизда – коррупция.Коррупция – жамият кушандаси. Бойлик учун, мол-давлат, нафс учун порахўр ҳар қандай қонунларни четлаб ўтишга тайёр туради. У фақат ўзини ўйлайди, бошқалар билан ҳисоблашмайди. Мантиқан олиб қараганимизда, коррупцияни содир этган кимса, жамият қонунларига, давлат сиёсатига қарши борган нобакор саналади. Бундай кайфиятдаги одамларга бизнинг орамизда ўрин йўқ. Айниқса, таълим-тарбия тизимида фаолият олиб бораётган муаллимлар ичида порахўрликнинг содир этилишига асло йўл қўйиб бўлмайди. Ахир, бошқаларни ортидан етаклайдиган, миллат келажаги учун масъул бўлган шахсларнинг бундай иллатга дучор бўлиши жуда оғир ҳолат. Деҳқон энди униб чиқаётган экинларини пайҳон қиладими, боғбонни ҳолини ундирмасдан туриб суғуриб оладими?! Ахир, ўқитувчилар шундай ниятда бўлсалар, авлодлар давомийлиги қаерга кетади?! Ҳаётнинг мазмуни нимадан иборат бўлиб қолади?!\nАгар келажакни, келгуси авлодларимизни, жон Ўзбекистонимизнинг янада гуллаб-яшнашини ўйласак, чирмовуқ каби жамиятни ўраб олишга шай турган коррупцияни орамиздан юлиб ташламоғимиз лозим. Токи болаларимизнинг кўзларига тик боқайлик. Улар тафаккури баланд, кўзлари тийран, қалблари яратиш ишлари билан лиммо-лим тўлган баркамол авлод бўлиб етишсин. Шундагина биз олдимизга қўйган буюк мақсадларимизни, сўзсиз, эгаллаймиз. Поклик ва тўғрилик бош шиоримиз бўлсин!\nадабиёти университети ректори


шаҳридаги 23-сон болалар мусиқа ва санъат мактаби бахшичилик санъатига ихтисослаштирилган мактаб-интернатга айлантирилади. Бу Вазирлар Маҳкамасининг “бахшичилик санъатига ихтисослаштирилган мактаб-интернатни ...\nқалб ва мусиқа уйғунлиги, ноёб бахшичилик санъати... Бахшиларга фонограмма ва оммабоп аранжировкалар ёт, уларнинг маҳорат сирлари авлоддан авлодга, оғиздан оғизга ўтиб келади. Ўзбекистон ... баҳраманд бўлди. Зеро, достон — юрак садоси. «Юрак садоси» – бахшичилик санъати ҳақидаги ҳужжатли фильмни «O'zbekiston 24» телеканали ...\nЎзбекистон Республикаси Президенти Шавкат Мирзиёев маданият соҳаси вакиллари ҳақида танқидий фикр билдириб ўтди.\nТермиз шаҳридаги I Халқаро бахшичилик фестивали якунлари бўлиб ўтгани ва ғолиблар тақдирлангани ҳақида хабар берилган эди. Қуйида ғолиб бўлган бахши-шоирлар, оқин ва жировлар, ... диплом ва ҳар бири 500 АҚШ доллари миқдоридаги пул мукофоти билан:«бахшичилик санъати фестивалининг энг ёш иштирокчиси»: Камарул Баихақи Бин ...\nбахшичилик фестивали якуний маросими бошланди. Ғолиблар тақдирланмоқда\nвилоятида ўтаётган биринчи халқаро бахшичилик фестивалининг тақдирлаш маросими бошланди. Беш кун давом этган фестивал якунлари эълон қилинмоқда ва ғолиблар тақдирланмоқда.Аммо ...\nБухорода ҳам бахшичилик ривожига йўл очилмоқда (фото)\nбўлиб ўтаётган I Халқаро бахшичилик санъати фестивали Бухорода ҳам қадимий бахшичилик ва достончилик санъатига асос солиб, уни янги босқичда юксалтириб, вилоятда бахши-шоирлар ... эътирофга сазовор бетакрор ишлар амалга оширилган бўлишига қарамай, бахшичилик санъати энди-энди кўз очмоқда. Ушбу йирик анжуман Бухорода ҳам ...\nТуркиялик бахши: «Тарихимиз бир, уни биргаликда қадрлашимиз лозим»\nўтаётган бахшичилик фестивали доирасида бугун халқаро илмий-амалий конференция ташкил этилган. Ушбу тадбир олдидан туркиялик бахши Ошиқ Зеки Эрдали оммавий ...\nбахшичилик фестивали. Термиз аэропортида хорижлик санъаткорлар кутиб олинди (фото)\nБугун тунда дунёнинг турли нуқталаридан санъат аҳли Термизга етиб келди. Меҳмонларни аэропортда кутиб олиш маросими эса салкам тўйга айланиб кетди.\nДостонга татигулик умр: партиядан ҳайдалган бахши\nёшли бахши бу ерга фарзандлари, невара ва чеваралари билан келган. бахшичиликЭсимни таниганимдан бери бахши эшитаман, ёки ўзим айтаман. Болалигимда ... икки даврни кўрдим. Қизиллар деймизми, болшавойларми, ўша даврда бахшичиликка қарши катта кураш бошланди. 50-йилларга келиб бахшичилик тугай ...\nбахшичилик санъати фестивалининг ягона аёл иштирокчиси Сурхондарёдан иштирок этади\nапрель кунлари Сурхондарё вилоятида «Халқаро бахшичилик санъати» фестивали бўлиб ўтиши ҳақида хабар берилган эди. Шеробод тумани, Гулистон маҳалласидан бўлган Раҳимова Майсара Бахтиёр ... Гулистон маҳалласидан бўлган Раҳимова Майсара Бахтиёр қизи Халқаро бахшичилик санъати фестивали иштирокчиси ягона аёл иштирокчисидир. Бу ҳақда бахшичилик ...


Бўронлар пайтидаги лангаримиз — Dilkashradio.com\nБўронлар пайтидаги лангаримиз\nАссалому алайкум қадрдон опа-сингиллар. Сизда қандай билмадим-у, аммо мен қийинчиликлар пайтида, Худонинг этагини ҳудди Ёқубдек ушлаб оламан. Агар Худо шу пайтдан ўтиб олишимга менга ёрдам бермаса, мен бу қийинчиликлардан омон чиқмаслигимни яхши биламан. Биз бу қийинчиликларни бўронларга ўхшатсак бўлади. Тажрибали денгизчилар, бўрондан уларни фақат кучли ва мустаҳкам лангаргина қутқариб қола олишини билади. Сабаби, лангар етарлича оғир ва мустаҳкам бўлса, бўрон кемани жойидан силжита олмайди. Акси бўлса, бўрон ичида кема парчаланиб йўқ бўлиб кетади. Бу жуда аянчли тақдир. Худованд Ишаё китоби 40 боб 8 оятда шундай деган, “Ўтлар қурийди, гуллар сўлиб қолади, Худойимизнинг каломи эса абадий туради.” Калом яна шундай дейди — “Сенинг каломинг қадамларим учун чироқдир, Йўлимга нур сочадиган ёруғликдир.”\nБу оятлар чиндан ҳам бўронлар пайтида лангардек ёрдам беради. Ўрта Ер денгизи атрофидаги халқлар лангар сўзининг маъносини жуда яхши тушунишади. Масиҳийлар яширинча тўпланган катакомблар деворларида 66та лангар сурати бор. Масалан, бир суратда шамол кемага қарши эсмоқда, кема хатарда қолган аммо у қандайдир қаттиқ ва мустаҳкам, ўринидан қўзғалмайдиган бир нарсага боғланган. Худо бизга ҳаётимиздаги бўронлар пайтида ёрдамга мурожаат қилишимиз учун лангар берган. Бундай бўронлардан қандай чиқиб кетасиз? Бундай пайтда одатда шикоят қиласиз, нола қиласиз, инграб Худодан “Нега?”, деб сўрайсиз. Ёки ундан чиқиб кетасизми? Улардан чиқиб кетаётганингизда Худованд ҳаётингизда нима қилишини билиб оласиз. Мен сизларга бундай бўронларнинг бир нечта белгиларини кўрсатаман, сиз эса ҳаётингизда содир бўлган бўронлар ҳақида ўйланг.\nДенгизга чиққан ҳар бир кема ўзи билан бир ёки иккита лангар олади. Сабаби лангар хавфсизлик ва мустаҳкамлик рамзи. Имонлининг ҳаётидаги лангар нима? Имонлининг ҳаётидаги лангар бу Худонинг Каломи. Лангар бизга бўронлардан ўтиб олишимиз учун қандай ёрдам беради? Бу бўронлар турли кўринишда ва ҳаётимизнинг турли даврларида келади. Масалан, бугунги кунда жуда кўп одам моддий етишмовчилик ва қалбдаги дардлар бўронидан ўтаяпти. Улар уйидан, ишидан айрилган, шу уларнинг ҳаётидаги бўрон. Яна бошқа кўплаб одамларнинг эса саломатликлари яхши эмас. Бу ҳам бўрон. Бугун биз саломатлик ва бошқа нарсалар ҳақида гаплашамиз. Чунки кўп одамлар соғлиғига алоқадор бўронлардан ўтаяптилар. Турли бўронлар ҳаётнинг турли даврларида келади. Уларнинг баъзилари яширин бўлади. Бундай бўронлардан ўтаётганлар “бу унча катта муаммо эмас”, деб бу ҳақида бошқаларга билдирмайдилар.\nБундай одамлар бўронларни ўзлари тинчгина, ҳеч кимга билдирмай қарши оладилар. Аммо бошқаларга айтган тақдирда ҳам бундай бўронлар кучи камаймаса нима бўлади? Баъзи бўронлар қисқа вақт давом этса, бошқалари жуда узоқ вақт давом этади. Ҳаётимиздаги бу бўронларга жавобимиз қандай бўлади? Бундай бўронлар пайтида қандай яшайсиз? Шуни билингки, бу бўронлар доимо келиб туради. Ҳеч қачон, “Бўлди бу бўрондан ўтиб олдим. Энди бошқа бўрон бўлмайди”, деб айтолмайсиз. Улар қаердан келишини аниқ айтолмайсиз. Масалан, баъзи бўронларни ўзимиз яратамиз; ҳаётмизда қилган қандайдир ишимиз орқали бўронлар пайдо бўлади. Бошқалари эса, одамларнинг бизга қилган қандайдир ишининг натижасидир. Баъзида ҳаётимизда бўрон бўлишига Худо ҳам сабабчи бўлади. Муқаддас Каломни ўқисангиз, баъзан У бўронларнинг келишига йўл қўйишининг гувоҳи бўласиз. Аммо У бўронларни бемақсад келтирмайди.\nМафтункор бўлиш учун…2 қисм


Норвегия FM-радиодан бутунлай воз кечмоқчи | Terabayt.Uz\nНорвегия FM-радиодан бутунлай воз кечмоқчи\nМавлон Марасулов 11 Январь, 2017 12:20\nБорган сари дунёда FM-радионинг аҳамияти камайиб, фойдаланувчилар кўпроқ онлайн-стриминг сервисларига ўтишмоқда. Мисол учун, Норвегия жорий ҳафтада мазкур стандартдан бутунлай воз кечишини эълон қилди. Агар бу ҳолат содир бўлса, жаҳон мамлакатлари ичида Норвегия мазкур эски технологияни бекор қилган илк давлатга айланади.\nБундай қарорга 66% норвегияликлар қарши чиққан бўлса, 17% аҳоли вакиллари уни қўллаб-қувватлаганлар. Қизиғи шундаки, мамлакатдаги 2 млн дона автомобиль шунчаки рақамли радиоприёмниклар билан жиҳозланмаган. Эндиликда мамлакатдаги ҳайдовчилар радио тинглаш учун автомобилга мана шундай қурилма харид қилишлари керак бўлади.\nDigital Radio Norway агентлигининг раҳбари Оле Йоргеннинг айтишича, Норвегияда кундан-кунга FM-радио станциялар камайиб бормоқда. Аҳолининг истагига қарши бўлса-да, агентлик ушбу технологиядан воз кечишга қарор қилган.\nE-Ink дисплей билан жиҳозланган рюкзак намойиш этилди


Пойтахтдан вилоятга. Андижондаги тиббиёт муассасаларига тажрибали мутахассислар раҳбар бўлди\n11:00 / 08.09.2017\nЎзбекистон президенти Шавкат Мирзиёев июнь ойида Андижонга ташрифи давомида вилоятда тиббиёт соҳасидаги камчиликларга алоҳида тўхталиб ўтган эди.\nЎзбекистон Соғлиқни Сақлаш вазирлиги тизимдаги ҳудудий тиббиёт муассасаларини кадрлар салоҳиятини мустаҳкамлаш, тиббий ёрдам тизимини такомиллаштириш ва сифатини ошириш мақсадида Андижон вилоят соғлиқни сақлаш тизимига тажрибали шифокорларни юборди.\nВилояти ҳокими Шуҳратбек Абдураҳмонов Андижонда фаолият юритиш учун келган шифокорлар билан ҳудудда тиббиёт соҳасини ривожлантириш ва ундаги мавжуд муаммоларни ҳал этиш борасидаги масалалар бўйича анжуман ўтказди. Мулоқот тарзида ўтказилган йиғилишда аҳолига тиббий хизмат кўрсатиш соҳасидаги муаммо ва камчиликларни бартараф этиш борасида амалга оширилиши лозим бўлган ишлар талай экани таъкидланди.\nШуҳратбек Абдураҳмонов шифокорлар Андижонда самарали фаолият юритишлари учун қулай шарт-шароитлар билан таъминланишига эътибор қаратиб ўтди. Уларнинг барчасига иш жойига яқин бўлган ҳудуддан уй-жойлар ажратилган. Ўз ўрнида мутахассислар вилоят шифохоналарида ишни самарали йўлга қўйиш борасида ўз фикрларини баён қилишди.\nРеспубликанинг нуфузли тиббиёт муассасаларида фаолият юритган етук мутахассислар энди вилоятнинг қатор шифохоналарида иш олиб боради.\nЖумладан, Республика шошилинч тиббий ёрдам илмий маркази хирургия йўналиши бўйича бош шифокор муовини Дониёр Бўрибоев Марказнинг Андижон филиали директори вазифасида, Республика кўз касалликлари клиник шифохонаси шифокори Дилшод Ҳакимов вилоят офтальмология шифохонаси бош врачи вазифасида, Тошкент педиатрия тиббиёт институти эндокринология ва болалар эндокринологияси ассистенти Шаҳло Бобохўжаева вилоят эндокринология диспансери бош врачи лавозимида иш олиб боради.\nПойтахтдан юборилган шифокорлар бундан ташқари, вилоятнинг кўп тармоқли тиббиёт маркази, ОИТСга қарши кураш маркази, силга қарши кураш маркази, тери-таносил касалликлари диспансери, онкология диспансери, кардиология диспансери, юқумли касалликлар шифохонаси бош врачлиги, перинитал марказ директорлигига тайинланишди.


“Мемориал” Қозоғистон махсус хизмати ишидан норози\nҚозоғистон Миллий хавфсизлик қўмитасининг Жанубий Қозоғистон вилояти департаменти Ўзбекистоннинг мазкур ҳудудда қўлга олинган 56 фуқароси ўз юртига қайтариб берилганини маълум қилди.\nБошқарма бошлиғи Слэм Абсаметовнинг айтишича, бу шахслардан 9 нафари Ўзбекистон исломий ҳаракати аъзоси, 47 нафари эса акрамия оқими вакиллари экани аниқланган. Шунингдек, халқаро қидирувда бўлган 6 шахс аниқланиб, улардан тўрт нафари Ўзбекистонга экстрадиция қилинган.\nШуниси эътиборлики, эктрадиция қилингани айтилган қидирувдаги 4 шахсдан ташқари Ўзбекистонга бериб юборилган жами 56 шахснинг қачон қўлга олингани ва юртига қайтарилгани аниқлаштирилмаган. Энг муҳими, уларнинг Ўзбекистонга қай шаклда берилгани, яъни бу депортация бўлганми ёки экстрадициями - бу ҳам номаълум.\nҚолаверса, расман “акрамия диний экстремистик ташкилотига эргашувчилар” экани айтилган 47 шахс қайси ҳуқуқий асосларга кўра Ўзбекистонга берилганини ҳам ошкор қилмаётган Қозоғистон МХҚ айни вақтда ҳуқуқни ҳимоя қилиш ташкилотларининг бу борадаги сўровларини ҳам жавобсиз қолдирмоқда.\nХусусан, Россиядаги “Мемориал” маркази Қозоғистон ҳукуматини бу борада тезкор текширув ўтказиш ҳамда халқаро жамоатчиликка расмий изоҳ беришга чақирмоқда.\nМарказ раиси вазифасини бажарувчи таниқли россиялик ҳуқуқ ҳимоячиси Светлана Ганнушкина бу шахсларнинг Ўзбекистонга берилиши халқаро ҳуқуқий меъёрларга зид равишда амалга оширилган, деб ўйлашга тўлиқ асослар борлигини айтади.\n“Биз ҳар қандай шароитда ҳам Ўзбекистонга бирорта шахсни бериш мумкин эмас, деган қатъий хулосадамиз. Бу давлат қийноқлар қўлланадиган ва айниқса, диндорлар сохта айбловлар билан қамаладиган мамлакат сифатида тан олинган. Хусусан, ана шу 56 шахсга қўйилган айбловлар замирида Ўзбекистон ҳукуматининг сиёсий манфаатлари аниқ акс этиб турган бир вақтда диний-экстремистик ташкилотларга алоқадорликда гумонланиб қўлга олинганларнинг бу қадар катта гуруҳи Ўзбекистонга бериб юборилиши умуман мумкин эмас”, - дейди Светлана Ганнушкина.\nУ Қозоғистон МХҚ расмийси баёнотидаги ноаниқликлар ҳам қўлга олинган 56 шахснинг Ўзбекистонга берилиши қонунбузарликларга тўла жараён бўлганини тахмин қилишга етарли туртки эканини таъкидлади.\n“Бу баёнотда ҳамма нарса ноаниқ ва номаълум. Агар гап мамлакат Жиноят кодексида кўзда тутилган жиноятлар ҳақида бораётган бўлса, у ҳолда бу шахслар муайян жиноятига кўра экстрадиция қилинган, дейилиши лозим. Бу баёнотда эса, хусусан, акрамия оқими тарафдорлари, дейилган. Бундан ташқари, аслида ҳали акрамия ҳаракати Ўзбекистон ҳукумати даъво қилаётгани каби диний экстремистик, террорчи ташкилотми, деган саволлар очиқ турибди”, - деди Светлана Ганнушкина.\nРоссиялик ҳуқуқ ҳимоячиси Қозоғистондан Ўзбекистонга бериб юборилган 56 одамнинг шахси ва кейинги тақдири ҳам номаълум қолаётгани ва афтидан, уларнинг тақдири Украина, Россиядан бериб юборилган ўзбекистонликлар тақдиридан мутлақ фарқ қилмаган бўлиши мумкинлигидан хавотир билдирди.\nЭслатиб ўтамиз, муқаддам Россия ва Украинада қўлга олиниб, Ўзбекистонга бериб юборилган ўндан ортиқ ўзбекистонлик мамлакатда қийноқлар остида суд қилинган ва қамоққа ташланган эди. Светлана Ганнушкина буни далилловчи етарли ҳужжатлар мавжудлигини таъкидлаб ўтди.\nДХҚ расмийси баёнотидаги ноаниқликлар туфайли тахмин қилишга маҳкум жамоатчилик 2005 йилда Чимкентда қўлга олинган ва кейинчалик яширин тарзда Ўзбекистонга бериб юборилган таниқли имом Руҳиддин Фахрутдинов ҳамда унинг 8 издошини эсга олмоқда. Ўз вақтида бу ҳодиса жуда катта шов-шувларга сабаб бўлган эди.\nЎзбекистонга олиб келиниши билан бу 9 диндор суд қилинган ва озодликдан маҳрум этилганди. Суд жараёнини кузатган ҳуқуқ ҳимоячилари бу фуқароларнинг Ўзбекистонга берилиши ва улар устидан суд жараёнлари мавжуд ҳуқуқий меъёрларга зид ўтганини таъкидлаб келади.


Даъво Аризаси « O'zbekiston ERK Demokratik Partiyasi\n26 February 2016 - 4:10\nФуқаролик ишлари бўйича Боғот туманлараро судининг раиси Х. Балтаевга\nЖавобгар: Жабборов Фарход Тахирович,\n, 20.05.1978 йилда туғилган (паспорт: CR 0964125 20.05.2003 да Хива тумани ИИБ томонидан берилган) Хива тумани Р. Мадаминов ш/х 6-бўлимида рўйхатда туради\n(Моддий ва маънавий зарарларни ундириш ҳақида)\nМен, Каландаров Сапа, 01-01.1936 йилда Хива туманида туғилганман, милатим ўзбек, Ўзбекистон фуқаросиман, юқоридаги манзилда яшайман, маълумотим олий, нафақахўрман, оилаликман, 8 нафар фарзндим бор, судланмаганман.\n2008 йилда мен ариза ёзиб (мазкур ҳужжатлар илова қилинади), ОАТБ АГРОБАНК Хива филиалига ҳалол ишлаб топган, уйда йиғилиб қолган пул жамғармаларимни, Ўзбекистон Республикасининг банк тўғрисидаги қонунлари ва банк Низомига асосан омонат шартномасини расмийлаштириб топширган эдим. Банк томонидан йилига омонатимга 30 фоиз пул қўшилиши белгиланганди. Шунингдек, ўғлим 28.06.1973да туғилган, юқоридаги манзилда яшовчи (паспорт:АА 2922715, Хива тумани ИИБ томонидан 12.09.2013 да берилган) Каландаров Рашидбек ҳам мен билан бирга 11 500 000 (ўн бир миллион беш юз минг) сўм пулни мазкур банкка топширган эди. Омонатларимиз бўйича шартномаларнинг барчаси филиал бошқарувчиси Жабборов Фарҳод билан бизларнинг ўртамизда тузилган.\n***Фуқароларнинг мулк ҳуқуқи.\nМулк ҳуқуқи ҳар кимнинг ўзига тегишли бўлган мол-мулкка бўлган ўз хоҳишига кўра, ўз манфаатини кўзлаб эгалик қилиши, фойдаланиши ва тасарруф этишини англатади. Ўзбекистонда ҳар бир шахс мулкдор бўлишга ҳақли. Банкка қўйилган омонатлар сир тутилиши ва мерос ҳуқуқи қонун билан кафолатланади.\nЎтган давр мобайнида мен ва ўғлим такрор-такрор банкка бориб, омонат шартномасини ёзиб тўлдириб, унинг устига яна пул қўшиб, омонат даврини чўзиб келганмиз. Натижада банкда иккимиз омонатга қўйган пулни қўшиб ҳисоблаганда жуда катта миқдорда 114 000 000 (бир юз ўн тўрт миллион) сўм омонат жамғармаси тўпланган.\nМасаланинг чигал томони, бизни ўртаб турган ҳолат шундаки, 2012 йилда фоизи кам бўлганлиги учун пулларимизни олиб бошқа банкка қўйиш ниятида, банк ғазнасига тегишли ҳужжатларни илова қилганимизда, ғазначи аёл менга “Сиз пулларингизни олган экансизку” деди. Мен жуда ҳайрон бўлдим. Давлат банкига ишониб топширган пулимни менинг иштирокимсиз ким олган экан?\nҲар ким эркинлик ва шахсий дахлсизлик ҳуқуқига эга (25 — модда). Хусусий мулк ва бошқа барча мулк шакллари тенг ҳуқуқли бўлиб, дахлсиз ва давлат қимоясидадир (53 — модда).\nБанкда фирибгарликка йўл қўйилганини, менинг пулларимни кимдир ўзлаштирганини англаб, Ўзбекистон Республикаси миллий хавфсизлик хизмати Хива тумани бўлимига мурожаат қилдим. Шундан сўнг филиал бошқарувчиси Жабборов Фарҳод менинг олдимга келиб, шахсий мулкимни талон-тарож қилиб, пулларимни ўзлаштириб олганлигини тан олди ва “Илтимос мени қаматманг” деб, ёлвориб, пулни тез кунда қайтаришга ваъда берди.\nМен унинг сўзларига аввало инсон бўлгани, қолаверса, шундай нуфузли банкда унга шу лавозим ишониб топширилгани учун ишонган эдим. Шундан кейин Фарход билан пулимни қайтариб бериши тўғрисида бир неча бор келишув шартномасини туздик. Қачон пулимни сўраб борсам, Фарҳод қайта-қайта келишув шартномаси тузиб, кейинроқ фоизилари билан қайтариб беришга ваъда бераверди. 2015 йилга келиб, бошқарувчи Жабборов Ф. Мен билан тузган ўша шартномалар сохта эканлиги маълум бўлди. Хива тумани ижро депортаменти ҳам пулимизни ундириб бера олмади.\nШунинг учун 2015 йил 20 январда Фарход бошқача йўл тутиб, менинг банкка ишониб топширган пулимни ўзи олган қарз сифатида расмийлаштириш таклифи билан чиқди. Пулим йўқолиб кетмаслиги учун мен ҳам шундай йўл тутишга мажбур эдим. Натижада Урганч шаҳар 7-сон нотариал идорасининг нотариуси С. Атаджанова иштирокида Хива тумани Р. Мадаминов ш/х 6-бўлимида рўйхатда турувчи (нотариус ҳужжати нусхаси илова қилинади) Жабборов Фарход Тахирович билан 114 000 000 (бир юз ўн тўрт миллион сўм пулни 2015 йилнинг 25 мартигача менга қайтариб бериши тўғрисида “Қарз шартномаси” туздик. Ушбу ҳужжатда Жабборов Ф. келишилган вақтда қайтариб бермаса, судга мурожаат қилишим мумкинлиги қайд этилган.\nЖабборов Фарход барибир пулни келишилган вақтда қайтариб бермади. Шу боис 2015 йилнинг 26 мартида Урганч шаҳар 7-сон нотариал идораси нотариуси С. Атаджанова Жабборов Ф.га пулни 10 кун муддат ичида қайтариб беришини сўраб, 147-рақамли “Огоҳлантириш хати”ни жўнатди. Аммо бу хат ҳам кутилган натижани бермади. Фарход яна қоп-қоп ваъдалар бериб, бизни алдаб, шунча миқдордаги пулимизни қайтариб бермай, бизни лақиллатиб келмоқда. Маълум бўлишича, У фақат бизгина эмас, кўпчилик мижозларнинг банкка омонатга қўйган пулларини ўмариб, фирибгарлик қилиб келаётган экан.\nЎзбекистон Республикаси, Хоразм вилояти, Урганч шаҳри\nИкки минг ўн бешинчи йил олтинчи апрель куни\nУрганч шаҳрар 7-сон давлат нотариал идорасининг нотариуси С. Атаджанова шуни ёзиб маълум қиладики, Ўзбекистон Республикаси “Нотариат тўғрисида”ги қонунининг 76-моддасига биноан ва тақдим қилинган ҳужжатлар бўйича Хива тумани Р. Мадаминов ш/х да рўйхатда турувчи фуқаро Жаббаров Фарход Тахирович (20.05.1978 й.т. СR 0964125, 20.05.203 йил Хива тумани ИИБ) дан Хива тумани Агахий ш/х 5-бўлимида рўйхатда турувчи фуқаро Каландаров Сапа (01.01.1936 й.т. СR 0099875 14.11. 1995 Хива туман ИИБ) фойдасига 20.01.2015 йил реестр 1-403 билан қайд қилинган қарз шартномасидаги тўланмаган 114 000 000 (Бир юз ўн тўрт миллион) сўм қарз пули ундиилсин ва кирим қилинсин.\nРеестрга 1-2111 рақами билан қайд қилинди.\nДавлат божи 1 140 000 (Бир миллион бир юз қирқ минг) сўм ундирилди.\nНОТАРИУС: муҳр ва имзо С.АТАДЖАНОВА\n*** Ҳужжатлар илова қилинади\nМенинг судга даъво ариза билан мурожаат қилишимга сабаб, нотариус карздорлик буйича қарорига асосан белгиланган пулни жавобгарлар 7 йил 8 ойдан буён умуман тўлашмади. Бундан ташқари, 8 ой давомида ушбу иш юзасидан мени борди-келдим учун таранспорт харажатлари 1000000 сўм бўлди. Натижада ҳозиргача мен 114 000 000 (бир юз ўн тўрт миллион) сўм пулни олишдан маҳрум бўлиб келмоқдаман. Бунинг учун 4000000 (тўрт миллион) сўм зарар кўрдим. Омонат пулимга ўтган давр мобайнида қўшиладиган 30 фоиз устама қўшган ҳолда, умумий кўрган зараримни 50 000 000 (Эллик миллион) сўм қилиб белгилайман.\nЖавобгарларнинг айби билан мен уй шароитида даволандим.\nЎзбекистон Республикаси Фуқаролик кодексининг 985-моддасида “Ғайриқонуний ҳаракат (ҳаракатсизлик) туфайли фуқаронинг шахсига ёки мол-мулкига етказилган зарар, шунингдек, юридик шахсга етказилган зарар, шу жумладан, бой берилган фойда зарарни етказган шахс томонидан тўлиқ ҳажмда қопланиши лозим” деб кўрсатилган.\nЎзбекистон Республикаси Фуқаролик кодексининг 1021-моддасида маънавий зарар уни етказувчининг айби билан бўлган тақдирда зарар етказувчи томонидан қопланади.\nШунингдек мен уйда даволанганимда руҳан эзилиб, маънавий томондан зарар кўрдим.\nШу боис менга етказилган маънавий зарарни ҳам ундиришни илтимос қиламан.\nШу сабабли Ўзбекистон Республикаси Фуқаролик кодексининг 985-моддасига ҳамда 1021-моддаларига асосан Жавобгар: Жабборов Фарход Тахировичдан менга етказилган моддий зарар учун жами 169000000 (Бир юз олтмиш тўққиз миллион) сўм, маънавий зарар учун 2000000 (икки миллион) сўм жами 171000000 (бир юз етмиш бир миллион) сўм ундириб беришингизни сўрайман.\nИлова: Яшаш жойидан маълумотнома\nНотариус қароридан нусха\nДаъво ариза нусхаси 2 дона


Мазкур олимпиада ғолибларига Россия ОТМларида ижтимоий соҳа бўйича магистратурага кириш имконияти берилди.\nТОШКЕНТ, 6 мар - Sputnik. Рус тилини хорижий тил сифатида ўзлаштириш даражасини текширувчи халқаро олимпиадада 25 та давлатдан қатнашган 100 дан ортиқ талабалар орасида Алишер Навоий номидаги Тошкент давлат ўзбек тили ва адабиёти университети талабалари ғолибликни қўлга киритди. Бу ҳақда Ўзбекистон олий ва ўрта махсус таълим вазирлиги матбуот хизмати хабар қилди.\nРоссия Ўзбекистонга рус тили ўқитувчиларини тайёрлашга ёрдам беради\nОлимпиада онлайн тарзда икки босқичда ўтказилиб, унда талабаларнинг рус тилида тинглаб тушуниш, сўзлаш ва мантиқий изчиликда бехато ёзиш кўникмалари синовдан ўтказилди.\n"Тенг курашлар остида ўтган билимлар беллашувида иккала гуруҳда ҳам мутлақ ғолибликни Тошкент давлат ўзбек тили ва адабиёти университети талабалари Усмонова Нилуфар ва Мамарасулов Толиблар қўлга киритишди", - дейилади хабарда.\nУмумжамоа ҳисобида Ўзбекистондан кейинги ўринларни Сурия, Тожикистон, Афғонистон, Замбия, Вьетнам ва Миср вакиллари қўлга киритишди. Танлов ғолибларини тантанали тақдирлаш маросими ҳам онлайн режимида ўтказилди. Барча совриндорлар номи маълум қилиниб, уларга ғолиблик сертификатлари ва эсдалик совғалари топширилди.